Paġna IL-BUREAU TAL-PARLAMENT EWROPEW, Wara li kkunsidra l-Artikolu 23(12) tar-Regoli ta' Proċedura tal-Parlament Ewropew, It-Trattat ta' Lisbona jagħti kompiti ġodda lill-Parlament Ewropew u sabiex jiġu żviluppati l-attivitajiet tal-Parlament f'dawk l-oqsma li jirrikjedu livell għoli ta' kunfidenzjalità, jeħtieġ li jiġu stabbiliti prinċipji bażiċi, standards minimi ta' sigurtà u proċeduri xierqa għat-trattament mill-Parlament Ewropew ta' informazzjoni kunfidenzjali, anke dik klassifikata. L-għan tar-regoli stipulati f'din id-Deċiżjoni huwa li jiżguraw standards ekwivalenti ta' protezzjoni u kompatibilità mar-regoli adottati minn istituzzjonijiet, korpi, uffiċċji u aġenziji oħra stabbiliti b'riżultat jew abbażi tat-Trattati jew mill-Istati Membri sabiex jiġi ffaċilitat il-funzjonament bla xkiel tal-proċess ta' teħid ta' deċiżjonijiet tal-Unjoni Ewropea. Id-dispożizzjonijiet ta' din id-Deċiżjoni huma bla ħsara għar-regoli attwali u futuri dwar l-aċċess għad-dokumenti adottati skont l-Artikolu 15 tat-Trattat dwar il-Funzjonament tal- Unjoni Ewropea (TFUE). Id-dispożizzjonijiet ta' din id-Deċiżjoni huma bla ħsara għar-regoli attwali u futuri dwar il-protezzjoni tad-data personali adottati skont l-Artikolu 16 TFUE, ADOTTA DIN ID-DEĊIŻJONI: Din id-Deċiżjoni tirregola l-ġestjoni u t-trattament ta' informazzjoni kunfidenzjali mill-Parlament Ewropew, inklużi l-ħolqien, ir-riċeviment, it-trażmissjoni u l-ħżin ta' tali informazzjoni, bl-għan tal-protezzjoni xierqa tan-natura kunfidenzjali tagħha. Hija timplimenta l-Ftehim Interistituzzjonali u l-Ftehim Qafas, b'mod partikolari l-Anness II tiegħu. Għall-iskopijiet ta' din id-Deċiżjoni: "informazzjoni" tfisser kwalunkwe informazzjoni miktuba jew orali, ikun x'ikun il-mezz u jkun min ikun l-awtur; "informazzjoni kunfidenzjali" tfisser "Informazzjoni klassifikata", u "informazzjoni kunfidenzjali oħra" mhux klassifikata; (ċ) "informazzjoni klassifikata" tfisser "Informazzjoni klassifikata tal-UE" (IKUE) u "informazzjoni klassifikata ekwivalenti"; "informazzjoni klassifikata tal-UE" (IKUE) tfisser kwalunkwe informazzjoni u materjal, klassifikati bħala "TRÈS SECRET UE/EU TOP SECRET, SECRET UE/EU SECRET", "CONFIDENTIEL UE/EU CONFIDENTIAL" jew "RESTREINT UE/EU RESTRICTED", li l-iżvelar mhux awtorizzat tagħhom jista' jikkawża livelli varji ta' ħsara għall-interessi tal-Unjoni, jew għall-interessi ta' Stat Membru wieħed jew iżjed tagħha, kemm jekk din l-informazzjoni toriġina fl-istituzzjonijiet, il-korpi, l-uffiċċji jew l-aġenziji stabbiliti b'riżultat jew abbażi tat-Trattati u kemm jekk le. F'dan ir-rigward, informazzjoni u materjal klassifikat fil-livell: "TRÈS SECRET UE/EU TOP SECRET" huma informazzjoni u materjal li l-iżvelar mhux awtorizzat tagħhom jista' jikkawża ħsara eċċezzjonalment kbira lill-interessi essenzjali tal-Unjoni jew ta' Stat Membru wieħed jew iżjed tagħha; "SECRET UE/EU SECRET" huma informazzjoni u materjal li l-iżvelar mhux awtorizzat tagħhom jista' jikkawża ħsara serja lill-interessi essenzjali tal-Unjoni Ewropea jew ta' Stat Membru wieħed jew iżjed tagħha; "CONFIDENTIEL UE/EU CONFIDENTIAL" hija l-klassifikazzjoni għal informazzjoni u materjal li l-iżvelar mhux awtorizzat tagħhom jista' jikkawża ħsara lill-interessi ess- enzjali tal-Unjoni Ewropea jew ta' Stat Membru wieħed jew iżjed tagħha; "RESTREINT UE/EU RESTRICTED" huma informazzjoni u materjal li l-iżvelar mhux awtorizzat tagħhom jista' jkun ta' żvantaġġ għall-interessi ess- enzjali tal-Unjoni Ewropea jew ta' Stat Membru wieħed jew iżjed tagħha; "informazzjoni klassifikata ekwivalenti" tfisser informazzjoni klassifikata maħruġa minn Stati Membri, Stati terzi jew organizzazzjonijiet internazzjonali li jkollha marka ta' klassifikazzjoni tas-sigurtà ekwivalenti għal waħda mill-marki ta' klassifikazzjoni tas-sigurtà użati għall-IKUE u li ġiet trażmessa lill-Parlament Ewropew mill-Kunsill jew mill-Kummissjoni; "informazzjoni kunfidenzjali oħra" tfisser kwalunkwe informazzjoni kunfidenzjali mhux klassifikata, inkluża informazzjoni koperta mir-regoli dwar il-protezzjoni tad-data jew mill-obbligu tas-segretezza professjonali, maħluqa fil-Parlament Ewropew jew trażmessa lill-Parlament Ewropew minn istituzzjonijiet, korpi, uffiċċji u aġenziji oħra stabbiliti b'riżultat jew abbażi tat-Trattati jew minn Stati Membri; "dokument" tfisser kwalunkwe informazzjoni dokumentata irrispettivament mill-forma fiżika jew il-karatteristiċi tagħha; "materjalF" tfisser kwalunkwe dokument jew biċċa makkinarju jew apparat, kemm manifatturati kif ukoll fil-proċess li jiġu manifatturati; "ħtieġa ta' għarfien" tfissser il-ħtieġa ta' persuna li jkollha aċċess għal informazzjoni kunfidenzjali biex tkun tista' twettaq funzjoni jew kompitu uffiċjali; "awtorizzazzjoni" tfisser deċiżjoni (deċiżjoni ta' awtorizzazzjoni) adottata mill-President, jekk tikkonċerna lill-Membri tal-Parlament Ewropew, jew mis-Segretarju Ġenerali, jekk tikkonċerna lil uffiċjali tal-Parlament Ewropew jew impjegati oħra tal-Parlament li jaħdmu għall-gruppi politiċi biex individwu jingħata aċċess għal informazzjoni klassifikata sa livell speċifiku, abbażi ta' riżultat pożittiv ta' eżami ta' sigurtà (eżami bir-reqqa), imwettaq minn awtorità nazzjonali skont il-liġi nazzjonali u d-dispożizzjonijiet stipulati fl-Anness I, parti 2; "deklassament" tfisser tnaqqis fil-livell ta' klassifikazzjoni; "deklassifikazzjoni" tfisser it-tneħħija ta' kwalunkwe klassifikazzjoni; "marka" tfisser sinjal mehmuż ma' "informazzjoni kunfidenzjali oħra" bl-għan li tidentifika istruzzjonijiet speċifiċi predefiniti dwar it-trattament tagħha jew il-qasam kopert minn dokument speċifiku. Tista' tinhemeż ukoll ma' informazzjoni klassifikata, sabiex jiġu imposti rekwiżiti addizzjonali għat-trattament tagħha. "tneħħija ta' marka" tfisser it-tneħħija ta' kwalunkwe marka; "oriġinatur" tfisser l-awtur awtorizzat kif xieraq ta' informazzjoni kunfidenzjali; "avviżi ta' sigurtà" tfisser miżuri implimentattivi kif stipulat fl-Anness II; "struzzjonijiet dwar it-trattament" tfisser l-istruzzjonijiet tekniċi maħruġa lis-servizzi tal-Parlament li jikkonċernaw il-ġestjoni ta' informazzjoni kunfidenzjali. It-trattament ta' informazzjoni kunfidenzjali mill-Parlament Ewropew għandu jsegwi l-prinċipji bażiċi u l-istandards minimi stipulati fl-Anness I, Parti 1. Il-Parlament Ewropew għandu jwaqqaf sistema ta' ġestjoni tas-sigurtà tal-informazzjoni (SĠSI) skont dawk il-prinċipji bażiċi u istandards minimi. L-SĠSI għandha tikkonsisti mill-avviżi ta' sigurtà, l-istruzzjonijiet dwar it-trattament u r-regoli u r--Regoli ta' Proċedura rilevanti. Għandha timmira għall-iffaċilitar tal-ħidma parlamentari u amministrattiva, filwaqt li tiġi żgurata l-protezzjoni ta' kwalunkwe informazzjoni kunfidenzjali pproċessata mill-Parlament Ewropew, b'rispett sħiħ tar-regoli stabbiliti mill-oriġinatur ta' tali informazzjoni kif stabbilit fl-avviżi ta' sigurtà.. L-ipproċessar ta' informazzjoni kunfidenzjali permezz ta' sistemi ta' komunikazzjoni u informazzjoni (CIS) awtomatizzati tal-Parlament Ewropew għandu jiġi implimentat skont il-kunċett tal-assigurazzjoni tal- informazzjoni (AI) kif previst fin-notifika ta' sigurta' 3. Il-Membri tal-Parlament Ewropew jistgħu jikkonsultaw informazzjoni klassifikata sal-livell ta' RESTREINT UE/EU RESTRICTED, inkluż dak il-livell, bla awtorizzazzjoni ta' sigurtà. Fejn l-Informazzjoni kkonċernata hija klassifikata fil-livell CONFIDENTIEL UE/EU CONFIDENTIAL jew l-ekwivalenti tiegħu, aċċess għandu jingħata lil dawk il-Membri tal-Parlament Ewropew li ġew awtorizzati mill-President skont il-paragrafu 5 jew wara li ffirmaw dikjarazzjoni solenni ta' nonżvelar tal-kontenut ta' dik l-informazzjoni lil terzi persuni, ta' konformita' mal-obbligu li jipproteġu informazzjoni klassifikata fil-livell CONFIDENTIEL UE/EU CONFIDENTIAL u ta' rikonoxximent tal-konsegwenzi ta' kwalunkwe nuqqas li jagħmlu dan. Fejn l-informazzjoni kkonċernata hija klassifikata fil-livell SECRET UE/EU SECRET jew TRÈS SECRET/EU TOP SECRET jew l-ekwivalenti tiegħu, aċċess għandu jingħata lil dawk il-Membri tal-Parlament Ewropew li jkunu awtorizzati mill-President wara: li jkunu ġew awtorizzati fir-rigward tas-sigurtà skont l-Anness I, Parti 2, ta' din id-Deċiżjoni, jew li notifika tkun riċevuta minn awtorità nazzjonali kompetenti li l-Memrbi kkonċernati huma debitament awtorizzati permezz tal-funzjonijiet tagħhom skont il-liġi nazzjonali. Qabel ma jingħataw aċċess għal informazzjoni klassifikata, il-Membri tal-Parlament Ewropew għandhom jingħataw tagħrif dwar, u għandhom jirrikonoxxu, ir-responsabbiltajiet tagħhom rigward il-protezzjoni ta' tali informazzjoni skont l-Anness I. Għandhom jingħataw tagħrif dwar il-mezzi biex jiżguraw tali protezzjoni. Uffiċjali tal-Parlament Ewropew u impjegati oħrajn tal- Parlament li jaħdmu għall-gruppi politiċi jistgħu jikkonsultaw informazzoni kunfidenzjali jekk ikollhom "ħtieġa ta' għarfien" stabbilita u jistgħu jikkonsultaw informazzjoni klassifikata li tkun ta' livell ogħla minn RESTREINT UE/EU RESTRICTED jekk ikollhom il-livell xieraq ta' awtorizzazzjoni ta' sigurtà. L-aċċess għal informazzjoni klassifikata għandu jingħata biss jekk ikunu ngħataw tagħrif dwar, u jkunu rċevew sruzzjonijiet bil-miktub li jikkonċernaw ir-responsabbiltajiet tagħhom rigward il-protezzjoni ta' tali informazjzoni, kif ukoll il-mezzi biex jiżguraw tali protezzjoni, u jekk ikunu ffirmaw dikjarazzjoni li permezz tagħha jirrikonoxxu l-fatt li rċevew dawk l-istruzzjonijiet u jimpenjaw ruħhom li jikkonformaw magħhom skont ir-regoi attwali. Il-President tal-Parlament Ewropew, il-presidenti tal-kumitati parlamentari konċernati u s-Segretarju Ġenerali u/jew kwalunkwe persuna awtorizzata minnu kif xieraq bil-miktub jistgħu joħolqu informazzjoni kunfidenzjali u/jew jikklassifikaw informazzjoni kif previst fl-avviżi ta' sigurtà. Meta joħloq informazzjoni kunfidenzjali, l-oriġinatur għandu japplika l-livell xieraq ta' klassifikazzjoni skont l-istandards u d-definizzjonijiet internazzjonali stabbiliti fl-Anness I. L-oriġinatur għandu jiddetermina wkoll, bħala regola ġenerali, id-destinatarji li għandhom ikunu awtorizzati jikkonsultaw l-informazzjoni skont il-livell ta' klassifikazzjoni. Din l-informazzjoni għandha tkun trażmessa lill-Unità għall-Informazzjoni Klassifikata (UIK) meta d-dokument jiġi ddepożitat fl-UIK. "Informazzjoni kunfidenzjali oħra" koperta mis-segretezza professjonali għandha tiġi ttrattata skont l-Annessi I u II u l-istruzzjonijiet ta' ġestjoni. Informazzjoni kunfidenzjali li jirċievi l-Parlament Ewropew għandha tiġi trażmessa kif ġej: Informazzjoni kklassifikata fil-livell RESTREINT UE/EU RESTRICTED jew ekwivalenti tiegħu u "informazzjoni kunfidenzjali oħra": lis-segretarjat tal-korp/detentur ta' mandat fi ħdan il-parlament li jkun ressaq it-talba, jew direttament lill-UIK; Informazzjoni klassifikata fil-livell CONFIDENTIEL UE/EU CONFIDENTIAL, SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu: lill-UIK. Ir-reġistrazzjoni, il-ħżin u t-traċċabilità ta' informazzjoni kunfidenzjali għandhom jiġu ttrattati, skont il-każ, mis-Segretarjat tal-korp/detentur ta' mandat fi ħdan il-parlament li rċieva l-informazzjoni jew mill-UIK. L-arranġamenti miftiehma li għandhom jiġu stabbiliti bi qbil komuni bil-ħsieb li tiġi preservata il-kunfidenzjalità tal-informazzjoni, fil-każ ta' informazzjoni kunfidenzjali komunikata mill-Kummissjoni skont il-punt 3.2 tal-Anness II tal-Ftehim Qafas, jew fil-każ ta' informazzjoni klassifikata trażmessa mill-Kunsill skont l-Artikolu 5(4) tal-Ftehim Interistituzzjonali, għandhom jiġu ddepożitati, flimkien mal-informazzjoni kunfidenzjali, fis-Segretarjat tal-korp/detentur ta' mandat fi ħdan il-parlament jew fl-UIK, skont il-każ. L-arranġamenti msemmijin fil-paragrafu 3 jistgħu japplikaw ukoll mutatis mutandis għall-komunikazzjoni ta' informazzjoni kunfidenzjali minn istituzzjonijiet, korpi, uffiċċji u aġenziji oħra stabbiliti b'riżultat jew abbażi tat-Trattati jew mill-Istati Membri. Sabiex jiġi żgurat livell ta' protezzjoni proporzjonat mal-livell ta' klassifikazzjoni "TRÈS SECRET UE/EU TOP SECRET" jew l-ekwivalenti tiegħu, il-Konferenza tal-Presidenti għandha tistabbilixxi kumitat ta' sorveljanza. Informazzjoni klassifikata fil-livell "TRÈS SECRET UE/EU TOP SECRET" jew l-ekwivalenti tiegħu għandha tiġi kkomunikata lill-Parlament Ewropew skont arranġamenti addizzjonali, li għandhom jiġu miftiehma bejn il-Parlament Ewropew u l-Istituzzjoni tal-Unjoni li minnha l-informazzjoni tkun riċevtua. Il-Parlament Ewropew jista', skont il-kunsens bil-miktub minn qabel tal-oriġinatur jew tal-Istituzzjoni tal-Unjoni li jkunu kkomunikaw l-informazjzoni klassifikata lill-Parlament Ewropew, skont il-każ, iressaq tali informazzjoni klassifikata lil partijiet terzi, bil-kundizzjoni li jiżguraw li, meta tiġi ġestita tali informazzjoni, fis-servizzi u s-sedi tagħhom jiġu rispettati regoli ekwivalenti għal dawk stipulati f'din id-Deċiżjoni. Għall-finijiet tal-ġestjoni ta' informazzjoni kunfidenzjali, il-Parlament Ewropew għandu jistabbilixxi Żona Sikura u Swali tal-Qari Sikuri. Iż-Żona Sikura għandha tipprovdi faċilitajiet għar-reġistrazzjoni, il-konsultazzjoni, l-arkivjar, it-trażmissjoni u t-trattament ta' informazzjoni klassifikata. Għandu jkun fiha, inter alia, sala tal-qari u sala tal-laqgħat għall-konsultazzjoni ta' informazzjoni klassifikata u għandha tkun ġestita mill-UIK. Barra ż-Żona Sikura, jistgħu jinħolqu Swali tal-Qari Sikuri, sabiex tkun tista' ssir konsultazzjoni ta' informazzjoni klassifikata fil-livell RESTREINT UE/EU RESTRICTED jew l-ekwivalenti tiegħu, u ta' "informazzjoni kunfidenzjali oħra". Dawk is-Swali tal-Qari Sikuri għandhom ikunu ġestiti mis-servizzi kompetenti tas-segretarjati tal-korp/detentur ta' mandat fi ħdan il-parlament jew mill-UIK, skont il-każ. M'għandux ikun fihom magni tal-fotokopji, telefowns, faċilitajiet għall-fax, skanners jew kwalunkwe apparat tekniku ieħor għar-riproduzzjoni jew it-trażmissjoni ta' dokumenti. Informazzjoni klassifikata fil-livell "RESTREINT UE/EU RESTRICTED" jew l-ekwivalenti tiegħu, u "informazzjoni kunfidenzjali oħra" għandha tiġi rreġistrata u maħżuna mis-servizzi kompetenti tas-segretarjat tal-korp/detentur ta' mandat fi ħdan il-parlament jew mill-UIK, skont min irċieva l-informazzjoni. Il-kundizzjonijiet li ġejjin għandhom japplikaw għat-trattament ta' informazzjoni fil-livell "RESTREINT EU/EU RESTRICTED" jew l-ekwivalenti tiegħu u "informazzjoni kunfidenzjali oħra": id-dokumenti għandhom jingħataw personalment lill-kap tas-segretarjat, li għandu jirreġistrahom u jipprovdi konferma tar-riċevuta; meta ma jkunux fil-fatt qed jintużaw, tali dokumenti għandhom jinżammu f'post imsakkar, taħt ir-responsabilità tas-segretarjat; l-informazzjoni fl-ebda każ ma tista' tiġi ssejvjata fuq mezz ieħor, jew trażmessa lil xi persuna. Tali dokumenti jistgħu jiġu duplikati biss permezz ta' tagħmir akkreditat kif xieraq kif definit fl-avviżi ta' sigurtà; l-aċċess għal tali informazzjoni għandu jkun limitat għal dawk deżinjati mill-oriġinatur jew mill-Istituzzjoni tal-Unjoni li kkomunikat l-informazzjoni lill-Parlament Ewropew, skont l-arranġamenti msemmija fl-Artikolu 4(2), jew l-Artikolu 5(3), (4) u (5); is-segretarjat tal-korp/detentur ta' mandat fi ħdan il-parlament għandu jżomm rekord tal-persuni li kkonsultaw l-informazzjoni, u tad-data u l-ħin ta' tali konsultazzjoni, u għandu jittrażmetti r-rekord lill-UIK fil-ħin tad-depożitu tal-informazzjoni mal-UIK. Informazzjoni klassifikata bħala "CONFIDENTIEL UE/EU CONFIDENTIAL" u aktar jew ekwivalenti għandha tiġi rreġistrata, ġestita u maħżuna mill-UIK fiż-Żona Sikura, skont il-livell speċifiku ta' klassifikazzjoni u kif definit fl-avviżi ta' sigurtà. Fil-każ li jkun hemm ksur tar-regoli stabbiliti hawn fuq, l-uffiċjal responsabbli mis-segretarjat tal-korp/detentur ta' mandat fi ħdan il-parlament jew mill-UIK, skont il-każ, għandu jinforma lis-Segretarju Ġenerali, u dan għandu jirreferi l-kwistjoni lill-President, jekk Membru tal-Parlament Ewropew ikun involut. Il-persuni li ġejjin biss għandu jkollhom aċċess għaż-Żona Sikura: persuni li, skont l-Artikolu 3(4) sa (7), huma awtorizzati jikkonsultaw l-informazzjoni miżmuma hemm u li jkunu ssottomettew applikazzjoni skont l-Artikolu 10(1); persuni li, skont l-Artikolu 4(1), huma awtorizzati joħolqu informazzjoni klassifikata u jkunu ssottomettew applikazzjoni skont l-Artikolu 10(1); l-uffiċjali tal-UIK tal-Parlament Ewropew; l-uffiċjali tal-Parlament Ewropew responsabbli mit-tmexxija tas-SIK; l-uffiċjali tal-Parlament Ewropew responsabbli għas-sigurtà u s-sikurezza f'każ ta' nirien, meta jkun meħtieġ; il-persunal tat-tindif, iżda biss fil-preżenza u taħt sorveljanza stretta ta' uffiċjal li jaħdem fl-UIK. L-UIK tista' tiċħad l-aċċess għaż-Żona Sikura lil kwalunkwe persuna li mhijiex awtorizzata li tidħol. Kwalunkwe oġġezzjoni għal tali ċaħda ta' aċċess għandha titressaq lill-President, fil-każ ta' talba għal aċċess minn Membru tal-Parlament Ewropew, u lis-Segretarju Ġenerali f'każijiet oħra. Is-Segretarju Ġenerali jista' jawtorizza laqgħa għal numru limitat ta' persuni fis-sala tal-laqgħat li tinsab fiż-Żona Sikura. Il-persuni li ġejjin biss għandu jkollhom aċċess għal Sala tal-Qari Sikura: il-Membri tal-Parlament Ewropew, l-uffiċjali tal-Parlament Ewropew u l-impjegati oħra tal-Parlament Ewropew li jaħdmu għall-gruppi politiċi, li jkunu identifikati kif xieraq għal skopijiet ta' konsultazzjoni jew ħolqien ta' informazzjoni kunfidenzjali; l-uffiċjali tal-Parlament Ewropew responsabbli għall-ġestjoni tas-SIK, l-uffiċjali tas-segretarjat tal-korp/detentur ta' mandat fi ħdan il-parlament li rċevew l-informazzjoni u l-uffiċjali tal-UIK; kif meħtieġ, l-uffiċjali tal-Parlament Ewropew responsabbli għas-sigurtà u s-sikurezza f'każ ta' nirien; il-persunal tat-tindif, iżda biss fil-preżenza u taħt is-sorveljanza stretta ta' uffiċjal li jaħdem fis-segretarjat tal-korp/detentur ta' mandat fi ħdan il-parlament jew tal-UIK, skont il-każ. Is-segretarjat kompetenti tal-korp/detentur ta' mandat fi ħdan il-parlament jew tal-UIK, skont il-każ, jista' ma jippermettix l-aċċess għal Sala tal-Qari Sikura lil kwalunkwe persuna li ma tkunx awtorizzata tidħol. Kwalunkwe oġġezzjoni għal-ċaħda ta' aċċess għandha titressaq lill-President, fil-każ ta' talba għal aċċess minn Membri tal-Parlament Ewropew u lis-Segretarju Ġenerali f'każijiet oħra. Kwalunkwe persuna li trid tikkonsulta jew toħloq informazzjoni kunfidenzjali fiż-Żona Sikura għandha tikkomunika isimha bil-quddiem lill-UIK. L-UIK għandha tiċċekkja l-identità ta' dik il-persuna u tivverifika jekk dik il-persuna għandhiex permess, skont l-Artikolu 3(3) sa (7), l-Artikolu 4(1) jew l-Artikolu 5(3), (4) u (5) biex tikkonsultaha jew toħloq informazzjoni kunfidenzjali. Kwalunkwe persuna li trid, skont l-Artikolu 3(3) u (7), tikkonsulta informazzjoni kunfidenzjali klassifikata fil-livell "RESTREINT EU/EU RESTRICTED" jew l-ekwivalenti tiegħu jew "informazzjoni kunfidenzjali oħra" f'Sala tal-Qari Sikura, għandha tikkomunika isimha minn qabel lis-servizzi kompetenti tas-segretarjat tal-korp/detentur ta' mandat fi ħdan il-parlament jew tal-UIK. Ħlief f'ċirkustanzi straordinarji (eż. fejn jiġu ppreżentati bosta talbiet għal konsultazzjoni f'perjodu qasir ta' żmien), persuna waħda biss għandha tkun awtorizzata tikkonsulta l-informazzjoni kunfidenzjali f'faċilità sikura, fil-preżenza ta' uffiċjal tas-segretarjat tal-korp/detentur ta' mandat fi ħdan il-parlament jew tal-UIK. Waqt il-proċess ta' konsultazzjoni, il-kuntatt ma' barra (inkluż permezz ta' telefowns jew ta' apparat teknoloġiku ieħor), it-teħid ta' noti u l-iffotokopjar jew l-iffotografar tal-informazzjoni kunfidenzjali kkonsultata għandu jkun ipprojbit. Qabel ma persuna tiġi awtorizzata toħroġ mill-faċilità sikura, l-uffiċjal tas-segretarjat tal-korp/detentur ta' mandat fi ħdan il-parlament jew tal-UIK għandu jikkontrolla li l-informazzjoni kunfidenzjali kkonsultata tkun għadha preżenti, intatta u kompleta. Fil-każ li jkun hemm ksur tar-regoli stabbiliti hawn fuq, l-uffiċjal tas-segretarjat tal-korp/detentur ta' mandat fi ħdan il-parlament jew tal-UIK għandu jinforma lis-Segretarju Ġenerali, u dan għandu jirreferi l-kwistjoni lill-President, fejn Membru tal-Parlament Ewropew ikun involut. Informazzjoni klassifikata fil-livell RESTREINT UE/EU RESTRICTED jew l-ekwivalenti tiegħu u "informazzjoni kunfidenzjali oħra" tista' tiġi kkonsultata mill-membri tal-kumitati parlamentari jew ta' korpi politiċi u amministrattivi oħra tal-Parlament Ewropew waqt laqgħa in camera barra l-faċilitajiet sikuri. Fiċ-ċirkostanzi previsti fil-paragrafu 1, is-segretarjat tal-korp/detentur ta' mandat fi ħdan il-parlament responsabbli mil-laqgħa għandu jiżgura li jiġu rispettati l-kundizzjonijiet li ġejjin: il-persuni magħżula mill-President tal-kumitat jew korp kompetenti biex jieħdu sehem fil-laqgħa biss jitħallew jidħlu fil-kamra tal-laqgħa; id-dokumenti kollha jkunu nnumerati u mqassmin fil-bidu tal-laqgħa u miġburin lura fl-aħħar, u ma jittiħdux noti ta' dawk id-dokumenti u ma jsirux fotokopji jew ritratti tagħhom; il-minuti tal-laqgħa ma jinkludux il-kontenut tad-diskussjoni tal-informazzjoni meqjusa. Id-deċiżjoni rilevanti biss, jekk tittieħed, tista' tiġi dokumentata; l-informazzjoni kunfidenzjali mogħtija bil-fomm lil destinatarji fil-Parlament Ewropew hija suġġetta għal livell ta' protezzjoni ekwivalenti għal dik mogħtija lil informazzjoni kunfidenzjali mogħtija bil-miktub; l-ebda stokk addizzjonali ta' dokumenti ma jinżamm fis-swali tal-laqgħat; kopji ta' dokumenti jinqassmu lill-parteċipanti u lill-interpreti fil-bidu tal-laqgħa; l-istatus ta' klassifikazzjoni/marka tad-dokumenti jkun iċċarat mill-President tal-laqgħa fil-bidu tal-laqgħa; il-parteċipanti ma joħorġux b'dokumenti mis-sala tal-laqgħa; il-kopji kollha tad-dokumenti jinġabru, u jingħaddu fi tmiem il-laqgħa mis-segretarjat tal-korp/detentur ta' mandat fi ħdan il-parlament; u l-ebda apparat ta' komunikazzjoni elettroniku jew apparat elettroniki ieħor ma jiddaħħal fis-sala tal-laqgħa li fiha l-informazzjoni kunfidenzjali inkwistjoni tiġi kkonsultata jew diskussa. Meta, f'konformità mal-eċċezzjonijiet stabbiliti fil-punt 3.2.2 tal-Anness II tal-Ftehim ta' Qafas u fl-Artikolu 6(5) tal-Ftehim Interistituzzjonali, informazzjoni klassifikata fil-livell CONFIDENTIEL UE/EU CONFIDENTIAL jew l-ekwivalenti tiegħu tiġi diskussa f'laqgħa li ssir in camera, is-segretarjat tal-korp/detentur ta' mandat fi ħdan il-parlament responsabbli mil-laqgħa għandu, minbarra li jiżgura konformita' mad-dispożizzjonijiet stabbiliti fil-paragrafu 2, jiżgura li l-persuni magħżula biex jieħdu sehem fil-laqgħa jikkonformaw mar-rekwiżiti tal-Artikolu 3(4) u (7). Fil-każ previst fil-paragrafu 3, l-UIK għandha tipprovdi lis-segretarjta tal-korp/detentur ta' mandat fi ħdan il-parlament responsabbli mil-laqgħa in camera n-numru ta' kopji rekwiżiti tad-dokumenti li għandhom jiġu diskussi, li għandhom jiġu rritornati lill-UIK wara l-laqgħa. Għandu jkun hemm faċilitajiet sikuri ta' arkivjar fiż-Żona Sikura. L-UIK għandha tkun responsabbli mill-ġestjoni tal-arkivju sikur skont il-kriterji standard tal-arkivjar. L-informazzjoni klassifikata ddepożitata definittivament mal-UIK u informazjzoni klassifikata fil-livell RESTREINT UE/EU RESTRICTED jew l-ekwivalenti tiegħu ddepożitata mas-segretarjat tal-korp/detentur ta' mandat fi ħdan il-Parlament għandha tiġi trasferita fl-arkivju sikur fiż-Żona Sikura sitt xhur wara li ġiet ikkonsultata l-aħħar u, tal-anqas, sena wara li ġiet iddepożitata. "Informazzjoni kunfidenzjali oħra" għandha tiġi arkivjata, sakemm ma tiġix iddepożitata mal-UIK, mis-segretarjati tal-korp/detentur ta' mandat kkonċernat fi ħdan il-Parlament rispettiv, skont ir-regoli ġenerali dwar il-ġestjoni tad-dokumenti. L-informazzjoni kunfidenzjali miżmuma fl-arkivju sikur tista' tiġi kkonsultata skont il-kundizzjonijiet li ġejjin: huma biss dawk il-persuni li jkunu identifikati b'isimhom, bil-funzjoni jew bil-kariga tagħhom fid-dokument mehmuż imfassal meta l-informazzjoni kunfidenzjali tkun ġiet depożitata li għandhom ikunu awtorizzati jikkonsultaw dik l-informazzjoni; l-applikazzjoni biex tiġi kkonsultata informazzjoni kunfidenzjali għandha titressaq lill-UIK, u dan għandu jittrasferixxi d-dokument inkwistjoni fil-Kamra tal-Qari Sikura; u għandhom japplikaw il-proċeduri u l-kundizzjonijiet li jirregolaw il-konsultazzjoni ta' informazzjoni kunfidenzjali stipulati fl-Artikolu 10. Informazzjoni kunfidenzjali tista' tiġi deklassata u deklassifikata jew tista' titneħħilha l-marka biss bil-kunsens minn qabel tal-oriġinatur, u, jekk ikun meħtieġ, wara diskussjoni ma' partijiet interessati oħra. Id-deklassament jew id-deklassifikazzjoni għandhom ikunu kkonfermati bil-miktub. L-oriġinatur għandu jkun responsabbli li jinforma lid-destinatarji dwar il-bidla, li min-naħa tagħhom għandhom ikunu responsabbli li jinfurmaw dwar il-bidla lil kwalunkwe destinatarju sussegwenti, li jkunu bagħtulu jew ikkupjawlu d-dokument. Jekk ikun possibbli, l-oriġinaturi għandhom jispeċifikaw fid-dokumenti kklassifikati data, perjodu jew avveniment meta l-kontenut ikun jista' jiġi deklassat jew deklassifikat. Inkella, għandhom jeżaminaw id-dokumenti mill-ġdid, mill-inqas kull ħames snin, sabiex jiġi żgurat li l-klassifikazzjoni oriġinali hija meħtieġa. Wara d-deklassifikazzjoni, informazzjoni preċedentement klassifikata li tkun qed tinżamm fl-arkivju sikur għandha tiġi trasferita fl-arkivji storiċi tal-Parlament Ewropew għal żamma permanenti u trattament addizzjonali skont ir-regoli applikabbli. Wara t-tneħħija tal-marka, dik li kienet "informazzjoni kunfidenzjali oħra" għandha tkun soġġetta għar-regoli tal-Parlament Ewropew dwar il-ġestjoni tad-dokumenti. Ksur tal-kunfidenzjalità b'mod ġenerali u ta' din id-Deċiżjoni b'mod partikolari, għandu, fil-każ tal-Membri tal-Parlament Ewropew, iwassal għall-applikazzjoni tad-dispożizzjonijiet rilevanti rigward il-pieni stabbiliti fir-Regoli ta' Proċedura tal-Parlament Ewropew. Il-President u/jew is-Segretarju Ġenerali, skont il-każ, għandhom jorganizzaw kull investigazzjoni meħtieġa fil-'każ ta' ksur kif definit fl-avviż ta' sigurtà 6. Jekk l-informazzjoni kunfidenzjali ġiet ikkomunikata lill-Parlament Ewropew minn Istituzzjoni tal-Unjoni jew minn Stat Membru, il-President u/jew is-Segretarju Ġenerali, skont il-każ, għandhom jinfurmaw lill-Istituzzjoni tal-Unjoni jew lill-Istat Membru kkonċernat dwar kull telf jew kompromess ippruvat jew issuspettat ta' informazjzoni klassifikata, dwar ir-riżultati tal-investigazzjoni u l-miżuri meħuda biex tiġi evitata rikorrenza. Is-Segretarju Ġenerali għandu jipproponi kull adattament meħtieġ ta' din id-Deċiżjoni u tal-annessi li jimplimentawha u għandu jressaq dawk il-proposti lill-Bureau għal deċiżjoni. Is-Segretarju Ġenerali għandu jkun responsabbli għall-implimentazjzoni ta' din id-Deċiżjoni mis-servizzi tal-Parlament Ewropew u għandu joħroġ l-istruzzjonijiet dwar it-trattament rigward kwistjonijiet koperti mill-SĠSI skont il-prinċipji stabbiliti minn din id-Direttiva. Is-Segretarju Ġenerali għandu jressaq rapport annwali lill-Bureau dwar l-applikazzjoni ta' din id-Deċiżjoni. L-informazzjoni mhux klassifikata mizmuma fl-UIK jew fi kwalunkwe arkivju ieħor tal-Parlament Ewropew li hija meqjusa bħala kunfidenzjali u datata qabel l-1 ta' april 2014 għandha titqies, għall-fini ta' din id-Deċiżjoni, li tikkostitwixxi "informazzjoni kunfidenzjali oħra". L-oriġinatur tagħha jista' jirrikunsidra l-livell ta' kunfidenzjalità tagħha fi kwalunkwe żmien. B'deroga mill-punt (a) tal-Artikolu 5(1) u mill-Artikolu 8(1) ta' din id-Deċiżjoni, għal perjodu ta' tnax-il xahar mill-1 ta' april 2014, l-informazzjoni pprovduta mill-Kunsill skont il-Ftehim Interistituzzjonali, li hija klassifikata fil-livell RESTREINT UE/EU RESTRICTED jew l-ekwivalenti tiegħu għandha tiġi ddepożitata ma', irreġistrata minn u maħżuna fl-UIK. Tali informazzjoni tista' tiġi kkonsultata skont il-punti (a) u (c) tal-Artikolu 4(2) u mal-Artikolu 5(4) tal-Ftehim Interistituzzjonali. Id-Deċiżjoni tal-Bureau tas-6 ta' Ġunju 2011 dwar ir-regoli li jirregolaw it-trattament ta' informazzjoni kunfidenzjali mill-Parlament Ewropew hija mħassra. Dawn id-dispożizzjonijiet jistabbilixxu l-prinċipji bażiċi u l-istandards minimi tas-sigurtà għall-protezzjoni ta' informazzjoni kunfidenzjali li l-Parlament Ewropew għandu jirrispetta u/jew jkun konformi magħhom fil-postijiet kollha ta' xogħol tiegħu, kif għandhom jagħmlu wkoll id-destinatarji kollha ta' informazzjoni klassifikata u ta' "informazzjoni kunfidenzjali oħra", sabiex is-sigurtà tiġi ssalvagwardjata u il-persuni kkonċernati kollha jkunu żgurati li huwa stabbilit standard komuni ta' protezzjoni. Dawn id-dispożizzjonijiet huma supplementati bl-avviżi tas-sigurtà li jinsabu fl-Anness II u b'dispożizzjonijiet oħra li jirregolaw it-trattament ta' informazzjoni kunfidenzjali mill-kumitati parlamentari u minn korpi/detenturi ta' mandat oħrajn fi ħdan il-parlament oħra. Il-politika tas-sigurtà tal-Parlament Ewropew tifforma parti integrali mill-politika ġenerali tiegħu ta' ġestjoni interna u għalhekk hija bbażata fuq il-prinċipji li jirregolaw dik il-politika ġenerali tiegħu. Dawk il-prinċipji jinkludu l-legalità, it-trasparenza, ir-responsabbiltà, is-sussidjarjetà u l-proporzjonalità. Il-legalità tinkludi l-ħtieġa li wieħed jibqa' strettament fi ħdan il-qafas legali fit-twettiq ta' funzjonijiet ta' sigurtà, u l-ħtieġa tal-konformità mar-rekwiżiti legali applikabbli. Barra minn hekk, ir-responsabilitajiet fil-qasam tas-sigurtà jridu jkunu msejsa fuq dispożizzjonijiet legali xierqa. Id-dispożizzjonijiet tar-Regolamenti tal-Persunal japplikaw bis-sħiħ, partikolarment l-Artikolu 17 tagħhom dwar l-obbligu tal-persunal li ma jagħmilx żvelar mingħajr awtorizzazzjoni ta' informazzjoni rċevuta fil-qadi ta' dmirijietu u t-Titolu VI tagħhom dwar il-miżuri dixxiplinari. Fl-aħħar nett, ksur tas-sigurtà fi ħdan ir-responsabilità tal-Parlament Ewropew għandu jkun ittrattat b'mod li jkun konsistenti mar-Regoli ta' Proċedura tiegħu u mal-politika tal-tiegħu dwar il-miżuri dixxiplinari. It-trasparenza tinkludi l-ħtieġa ta' ċarezza rigward ir-regoli u d-dispożizzjonijiet kollha tas-sigurtà, ta' bilanċ bejn is-servizzi differenti u l-oqsma differenti (sigurtà fiżika meta mqabbla mal-protezzjoni tal-informazzjoni, eċċ.), u l-ħtieġa ta' politika ta' sensibilizzazzjoni dwar is-sigurtà konsistenti u strutturata. Barra minn hekk, jinħtieġu linji gwida ċari bil-miktub għall-implimentazzjoni ta' miżuri ta' sigurtà. Ir-responsabbiltà tfisser li r-responsabilitajiet fil-qasam tas-sigurtà jridu jkunu definiti b'mod ċar. Barra minn hekk jinkludi l-ħtieġa li jiġi mmonitorat regolarment jekk dawk ir-responsabilitajiet twettqux b'mod korrett. Sussidjarjetà tfisser li s-sigurtà trid tkun organizzata fl-anqas livell possibbli u fil-qrib kemm jista' jkun tad-Direttorati Ġenerali u s-servizzi tal-Parlament Ewropew. Proporzjonalità tfisser li l-attivitajiet ta' sigurtà jridu ikunu limitati strettament għal dawk li huwa assolutament meħtieġa u li l-miżuri ta' sigurtà iridu jkunu proporzjonati għall-interessi li jridu jitħarsu kif ukoll għat-theddida attwali jew potenzjali għal dawk l-interessi, sabiex dawk l-interessi ikunu jistgħu jiġu difiżi b'mod li jiżgura l-inqas tfixkil possibbli. Il-pedamenti ta' sigurtà tal-informazzjoni soda huma: sistemi ta' komunikazzjoni u informazzjoni (CIS) xierqa. Dawn jaqgħu fir-responsabbilta' tal-Awtorità tal-Assigurazzjoni tal-Informazjzoni (kif definiti fin-notifika ta' sigurta' 1); fil-Parlament Ewropew, l-Awtorità tal-Assigurazzjoni tal-Informazjzoni (kif definit fin-notifika ta' sigurta' 1), responsabbli biex taħdem mal-Awtorità tas-Sigurtà biex tipprovdi informazzjoni u pariri dwar theddidiet tekniċi għas-CIS u l-mezzi ta' protezzjoni minn dawk it-theddidiet; kooperazzjoni mill-qrib bejn is-servizzi responsabbli tal-Parlament Ewropew u s-servizzi tas-sigurtà tal-istituzzjonijiet l-oħra tal-Unjoni; L-objettivi ewlenin tas-sigurtà tal-informazzjoni huma dawn li ġejjin: li tissalvagwardja "informazjzoni kunfidenzjali" mill-ispjunaġġ, milli tiġi kompromessa jew mill-iżvelar mhux awtorizzat; li tissalvagwardja l-informazzjoni klassifikata ġestita f'sistemi u netwerks ta' komunikazzjoni u ta' informazzjoni kontra theddid għall-kunfidenzjalità, l-integrità u d-disponibilità tagħha; li tissalvagwardja l-bini tal-Parlament Ewropew li jkun fih informazzjoni klassifikata minn sabotaġġ u ħsara malizzjuża bi ħsieb; fil-każ ta' falliment tas-sigurtà, li tivvaluta l-ħsara li saret, tillimita l-konsegwenzi, twettaq investigazzjonijiet dwar is-sigurtà u tadotta kull miżura ta' rimedju meħtieġa. Fir-rigward tal-kunfidenzjalità, jinħtieġu l-attenzjoni u l-esperjenza fl-għażla tal-informazzjoni u materjal li għandhom jiġu protetti kif ukoll fil-valutazzjoni tal-livell ta' protezzjoni meħtieġ. Huwa essenzjali li l-livell ta' protezzjoni jikkorrispondi għas-sensitività, f'termini ta' sigurtà, tal-punt ta' informazzjoni jew materjal individwali li għandhom jiġu protetti. Biex ikun żgurat il-fluss ta' informazzjoni bla xkiel, għandhom jiġu evitati sew is-sovraklassifikazzjoni u sew is-sottoklassifikazzjoni. Is-sistema ta' klassifikazzjoni hija l-istrument meħtieġ biex jiġu implimentati l-prinċipji stipulati f'din it-taqsima. Sistema simili ta' klassifikazzjoni għandha tintuża fl-ippjanar u l-organizzazzjoni ta' modi biex jiġu miġġielda l-ispjunaġġ, is-sabotaġġ, it-terroriżmu u theddidiet oħra, sabiex jiġi żgurat l-ogħla livell ta' protezzjoni għall-bini l-aktar importanti li jkun fih informazzjoni klassifikata kif ukoll għall-aktar punti sensittivi f'dak il-bini. Ir-responsabilità għall-klassifikazzjoni ta' informazzoni hija unikament tal-oriġinatur tal-informazzjoni kkonċernata. Il-livell ta' klassifikazzjoni jista' jkun ibbażat unikament fuq il-kontenut ta' l-informazzjoni kkonċernata. Fejn diversi punti ta' informazzjoni jinġabru flimkien, il-klassifikazzjoni tagħhom għandha tkun tal-anqas għolja daqs l-ogħla livell ta' klassifikazzjoni assenjat lil wieħed mill-punti individwali. Madankollu, ġabra ta' informazzjoni tista' tiġi assenjata klassifikazzjoni ogħla mill-partijiet kostitwenti tagħha. 4.2.6 Il-klassifikazzjonijiet għandhom ikunu assenjati biss meta jkun meħtieġ u għat-tul ta' żmien meħtieġ. Il-miżuri ta' sigurtà għandhom: japplikaw għall-persuni kollha li jkollhom aċċess għal informazjzoni klassifikata, għal mezzi li jkun fihom informazzjoni klassifikata u għal "informazzjoni kunfidenzjali oħra", u kif ukoll għall-bini kollu li jkun fih tali informazzjoni u għal installazzjonijiet importanti; jitfasslu b'tali mod li jidentifikaw persuni li l-pożizzjoni tagħhom (f'termini ta' aċċess, relazzjonijiet jew mod ieħor) tista' tipperikola is-sigurtà ta' tali informazzjoni u ta' installazzjonijiet importanti li jkun fihom tali informazzjoni, u jaħsbu għall-esklużjoni jew it-tneħħija tagħhom; jipprevjenu lil kwalunkwe persuna mhux awtorizzata milli jkollha aċċess għal tali informazzjoni jew għal installazzjonijiet li jkun fihom din l-informazzjoni; jiżguraw li tali informazzjoni titqassam unikament abbażi tal-prinċipju tal-ħtieġa ta' għarfien li huwa fundamentali għall-aspetti kollha tas-sigurtà; jiżguraw l-integrità (bil-prevenzjoni ta' korruzzjoni, bdil mhux awtorizzat jew tħassir mhux awtorizzat) u d-disponibilità (lil min ikollu bżonn u jkun awtorizzat li jkollu aċċess għaliha) tal-informazzjoni kunfidenzjali speċjalment meta din tkun maħżuna, proċessata jew trażmessa f'forma elettromanjetika. Il-Parlament Ewropew għandu jiżgura li d-destinatarji kolla ta' informazzjoni klassifikata jħarsu standards minimi komuni, sew fl-istituzzjoni u sew taħt il-kompetenza tagħha, jiġifieri mis-servizzi u l-kuntratturi kollha, biex din l-informazzjoni tkun tista' tiġi trażmessa bil-fiduċja li se tkun ġestita bl-istess attenzjoni. Tali standards minimi għandhom jinkludu kriterji għall-awtorizzazzjoni ta' sigurtà tal-uffiċjali tal-Parlament Ewropew u impjegati oħrajn tal-Parlament li jaħdmu għall-gruppi politiċi, u proċeduri għall-protezzjoni ta' informazzjoni kunfidenzjali. Il-Parlament Ewropew għandu jippermetti l-aċċess għal din l-informazzjoni lil partijiet terzi biess meta tali partijiet terzi jiggarantixxu li tkun ittrattata skont l-istess dispożizzjonijiet li jkunu tal-anqas strettament ekwivalenti għal dawn l-istandards minimi komuni. Tali standards minimi komuni għandhom japplikaw ukoll meta l-Parlament jagħti lil entitajiet industrijali jew entitajiet oħra, b'kuntratt jew bi ftehim ta' sovvenzjoni, kompiti li jinvolvu informazzjoni kunfidenzjali. L-uffiċjali tal-Parlament Ewropew u impjegati oħrajn tal-Parlament li jaħdmu għall-gruppi politiċi f'karigi fejn jista' jkollhom aċċess għal informazzjoni klassifikata għandhom jingħataw struzzjonijiet bir-reqqa, meta jibdew jaqdu dmirijiethom u wara dan f'intervalli regolari, dwar il-ħtieġa tas-sigurtà u l-proċeduri involuti. Tali persuni għandhom ikunu meħtieġa jikkonfermaw bil-miktub li jkunu qraw u fehmu bis-sħiħ id-dispożizzjonijiet applikabbli dwar is-sigurtà. Irid ikun parti mid-dmirijiet tal-maniġers li jkunu jaf min mill-persunal tagħhom qed iwettaq xogħol fuq informazzjoni klassifikata jew min ikollu aċċess għal sistemi sikuri ta' komunikazzjoni jew informazzjoni, u li jiddokumentaw u jirrappurtaw kwalunkwe inċidenti jew vulnerabilitajiet apparenti, li aktarx ikollhom effett fuq is-sigurtà. Għandhom jiġu stabbiliti proċeduri li jiżguraw li, meta ssir magħrufa informazzjoni negattiva rigward xi uffiċjal tal-Parlament Ewropew jew impjegat ieħor tal-Parlament li jaħdem għal xi grupp politiku, jittieħdu passi sabiex jiġi ddeterminat jekk ix-xogħol ta' dak l-individwu iġibux f'kuntatt ma' informazzjoni klassifikata jew jekk huwa għandux aċċess għal sistemi sikuri ta' komunikazzjoni u informazzjoni, u li s-servizz responsabbli tal-Parlament Ewropew jiġi infurmat. Jekk l-Awtorità tas-Sigurtà Nazzjonali kompetenti tindika li tali individwu jikkostitwixxi riskju għas-sigurtà, għandu jiġi eskluż jew imneħħi minn kompiti fejn jista' jipperikola s-sigurtà. "Sigurtà fiżika" tfisser l-applikazzjoni ta' miżuri fiżiċi u tekniċi ta' protezzjoni biex jiġi evitat l-aċċess mhux awtorizzat għal informazzjoni klassifikata. Il-livell ta' miżuri ta' sigurtà fiżika li għandu jkun applikat biex tiġi żgurata l-protezzjoni ta' informazzjoni klassifikata għandu jkun proporzjonat għall-klassifikazzjoni u l-volum tal-informazzjoni u l-materjal miżmum u għat-theddida għalihom. Id-detenturi kollha ta' informazzjoni klassifikata għandhom isegwu prattiki uniformi rigward il-klassifikazzjoni ta' dik l-informazzjoni u jissodisfaw standards komuni ta' protezzjoni rigward il-kustodja, it-trażmissjoni u r-rimi ta' informazzjoni u materjal li jeħtieġu protezzjoni. Qabel ma jħallu żoni li fihom informazzjoni klassifikata inkustoditi, il-persuni li jkollhom il-kustodja tagħha għandhom jiżguraw li tkun maħżuna b'mod sikur u li l-apparat kollu ta' sigurtà jkun attivat (serraturi, allarmi, eċċ.). Għandhom isiru kontrolli indipendenti addizzjonali wara l-ħinijiet tax-xogħol. Il-bini li fih informazzjoni klassifikata jew sistemi sikuri ta' komunikazzjoni u informazzjoni għandu jiġi protett kontra aċċess mhux awtorizzat. In-natura tal-protezzjoni mogħtija lil informazzjoni klassifikata, eż. l-imbarrar tat-twieqi, serraturi għall-bibien, għassa fl-entraturi, sistemi awtomatizzati ta' kontroll tal-aċċess, kontrolli u rondi ta' sigurtà, sistemi ta' allarm, sistemi ta' identifikazzjoni f'każ ta' dħul u klieb tal-għassa, għandha tiddependi: mill-klassifikazzjoni, il-volum u l-lokalizzazzjoni fil-bini tal-informazzjoni u l-materjal li għandhom jiġu protetti; mill-kwalità tal-kontenituri ta' sigurtà għal din l-informazzjoni u dan il-materjal; u min-natura fiżika u l-lokalizzazzjoni tal-bini. In-natura tal-protezzjoni mogħtija lis-sistemi ta' komunikazzjoni u informazzjoni għandha tiddependi minn valutazzjoni tal-valur tal-beni inkwistjoni u tal-ħsara potenzjali jekk tiġi kompromessa s-sigurtà, min-natura fiżika u l-lokalizzazzjoni tal-bini li fih tinsab is-sistema, u mil-lokalizzazzjoni tas-sistema fil-bini. Għandhom jitlestew pjani dettaljati minn qabel għall-protezzjoni ta' informazzjoni klassifikata f'sitwazzjoni ta' emerġenza. Mhumiex permessi klassifikazzjonijiet oħra għajr dawk definiti fil-punt (d) tal-Artikolu 2 ta' din id-Deċiżjoni. Jista' jintuża deżinjatur tas-sigurtà li jkun hemm ftehim dwaru biex jiġu stabbiliti limiti għall-validità ta' klassifikazzjoni (jiġifieri meta l-informazzjoni klassifikata tiġi deklassata jew deklassifikata awtomatikament). Id-deżinjaturi tas-sigurtà għandhom jintużaw biss flimkien ma' klassifikazzjoni. Id-deżinjaturi tas-sigurtà huma rregolati wkoll fl-avviż tas-sigurtà 2 u definiti fl-istruzzjonijiet dwar it-trattament. Marka tista' tintuża biex tispeċifika struzzjonijiet speċifiċi predefiniti dwar it-trattament ta' informazzjoni kunfidenzjali. Marka tista' tintuża wkoll biex tindika l-qasam kopert mid-dokument jew distribuzzjoni partikolari fuq bażi ta' ħteġa ta' għarfien, jew (għal informazzjoni mhux klassifikata) biex tfisser it-tmiem ta' embargo. Marka mhijiex klassifikazzjoni u m'għandhiex tintuża minflokha. Il-marki huma rregolati wkoll fl-avviż tas-sigurtà 2 u definiti fl-istruzzjonijiet dwar it-trattament. L-appożizzjoni tal-klassifikazzjonijiet u tad-deżinjaturi tas-sigurtà u l-marki għandha ssir skont l-avviż tas-sigurtà 2, taqsima E, u l-istruzzjonijiet dwar it-trattament. L-informazzjoni għandha tiġi kklassifikata biss meta jkun meħtieġ. Il-klassifikazzjoni għandha tkun indikata b'mod ċar u korrett, u għandha tinżamm biss għat-tul ta' żmien li matulu l-informazzjoni tkun teħtieġ il-protezzjoni. Ir-responsabilità għall-klassifikazzjoni ta' informazzjoni u għal kwalunkwe deklassament jew deklassifikazzjoni oħra hija unikament tal-oriġinatur. L-uffiċjali tal-Parlament Ewropew għandhom jikklassifikaw, jiddeklassaw jew jiddeklassifikaw informazzjoni fuq istruzzjonijiet minn jew b'delega mis-Segretarju Ġenerali. Il-proċeduri dettaljati għat-trattament ta' dokumenti klassifikati għandhom jitfasslu b'tali mod li jkun żgurat li jingħataw protezzjoni xierqa għall-informazzjoni li jkun fihom. L-għadd ta' persuni awtorizzati joriġinaw informazzjoni klassifikata fil-livell "TRÈS SECRET UE/EU TOP SECRET" għandu jkun l-inqas wieħed possibbli, u l-ismijiet tagħhom għandhom jinżammu f'lista mfassla mill-UIK. l-klassifikazzjoni ta' dokument għandha tiġi determinata mil-livell ta' sensittività tal-kontenut tiegħu skont id-definizzjonijiet li jinsabu fil-punt (d) tal-Artikolu 2. Huwa importanti li l-klassifikazzjonijiet jiġu assenjati korrettament u meta jkunu meħtieġa biss. Il-klassifikazzjoni ta' ittra jew nota li jkun fiha interkjużuri għandha tkun tal-anqas għolja daqs l-ogħla klassifikazzjoni assenjata lil waħda mill-interkjużuri tagħha. L-oriġinatur għandu jindika b'mod ċar f'liema livell għandha tiġi klassifikata meta titneħħa minn mal-interkjużuri tagħha. L-oriġinatur ta' dokument li għandu jingħata klassifikazzjoni għandu jsegwi r-regoli stabbiliti hawn fuq u għandu jevita sovraklassifikazzjoni jew sottoklassifikazzjoni. Paġni, paragrafi, taqsimiet, annessi, appendiċi, partijiet mehmuża u interkjużuri individwali ta' dokument partikolari jistgħu jeħtieġu klassifikazzjonijiet differeneti u għandhom jiġu klassifikati kif xieraq. Il-klassifikazzjoni tad-dokument kollu kemm hu għandha tkun dik tal-parti bl-ogħla klassifikazzjoni tiegħu. Spezzjonijiet interni perjodiċi tal-arranġamenti tas-sigurtà għall-protezzjoni ta' informazzjoni klasssifikata għandhom jitwettqu mid-Direttorat għas-Sigurtà u l-Valutazzjoni tar-Riskju tal-Parlament Ewropew, li jista' jitlob assistenza mill-Awtoritajiet tas-Sigurtà tal-Kunsill jew tal-Kummissjoni. L-Awtoritajiet tas-Sigurtà u s-servizzi kompetenti tal-Istituzzjonijiet tal-Unjoni jistgħu jwettqu, bħala parti minn proċess miftiehem imniedi minn kwalunkwe naħa, evalwazzjonijiet bejn il-pari tal-arranġamenti tas-sigurtà għall-protezzjoni ta' informazzjoni klassifikata skambjata skont il-ftehimiet interistituzzjonali rilevanti. L-UIK għandha teżamina informazzjoni kunfidenzjali inkluża fir-Reġistru tagħha u tfittex il-kunsens tal-oriġinatur għad-deklassifikazzjoni jew it-tneħħija ta' marka ta' xi dokument sa mhux aktar tard mill-25 anniversarju tal-ħolqien tiegħu. Id-dokumenti mhux deklassifikati jew li ma tneħħitilhomx il-marka wara l-ewwel eżami għandhom ikunu rieżaminati perjodikament u tal-anqas kull ħames snin. Minbarra li jiġi applikat għal dokumenti li attwalment jinsabu fl-arkivji sikuri fiż-Żona Sikura u klassifikati kif xieraq, il-proċess ta' tneħħija tal-marka jista' jkopri wkoll informazzjoni kunfidenzjali oħra miżmuma jew fil-korp/detentur ta' mandat fi ħdan il-parlament jew fis-servizzi tal-Parlament inkarigati mill-arkivji storiċi tal-Parlament. 10.2 Id-deċiżjoni fir-rigward tad-deklassifikazzjoni jew tat-tneħħija ta' marka ta' dokument għandha, bħala regola ġenerali, tittieħed unikament mill-oriġinatur jew, eċċezzjonalment, b'kooperazzjoni mal-korp/detentur ta' mandat fi ħdan il-parlament li jkollu tali informazzjoni, qabel ma l-informazzjoni li jkun fija tiġi trażmessa lis-servizz inkarigat mill-arkivji storiċi tal-Parlament. Informazzjoni klassifikata tista' tiġi deklassifikata jew titneħħielha l-marka biss bil-kunsens bil-miktub minn qabel tal-oriġinatur. Fil-każ ta' "informazzjoni kunfidenzjali oħra", is-segretarjat tal-korp/detentur ta' mandat fi ħdan il-parlament li jkollu tali informazzjoni, b'kooperazzjoni mal-oriġinatur, għandu jiddeċiedi jekk tistax titneħħa l-marka tad-dokument. F'isem l-oriġinatur, l-UIK għandha tkun responsabbli li jinforma lid-destinatarji tad-dokument dwar il-bidla fil-klassifikazzjoni jew il-marka, li min-naħa tagħhom għandhom ikunu responsabbli li jinfurmaw lil kwalunkwe destinatarju sussegwenti, li jkunu bagħtulu jew ikkupjawlu d-dokument. Id-deklassifikazzjoni ma għandhiex taffettwa l-ebda deżinjatur tas-sigurtà jew marka li jistgħu jidhru fuq id-dokument. Fil-każ ta' deklassifikazzjoni, il-klassifikazzjoni oriġinali fin-naħa ta' fuq u f'qiegħ kull paġna għandha titħassar. L-ewwel paġna (kopertina) tad-dokument għandha tiġi ttimbrata u kkompletata bir-referenza tal-UIK. F'każ ta' tneħħija tal-marka, il-marka oriġinali fin-naħa ta' fuq u f'qiegħ kull paġna għandha titħassar. It-test tad-dokument deklassifikat jew li tneħħietlu l-marka għandu jinhemeż mal-fiche elettronika jew mas-sistema ekwivalenti li ġie rreġistrat fiha. Fil-każ ta' dokumenti koperti bl-eċċezzjoni marbuta mal-privatezza jew mal-integrità tal-individwu jew ma' interessi kummerċjali ta' xi persuna naturali jew ġuridika u fil-każ ta' dokumenti sensittivi, għandu japplika l-Artikolu 2 tar-Regolament (KEE, Euratom) Nru 354/83. Minbarra d-dispożizzjonijiet tal-punti 10.1 sa 10.7, għandhom japplikaw ir-regoli li ġejjin: fir-rigward ta' dokumenti ta' partijiet terzi, l-UIK għandha tikkonsulta lill-parti terza konċernata qabel ma tipproċedi bit-twettiq tad-deklassifikazzjoni jew tat-tneħħija tal-marka; fir-rigward tal-eċċezzjoni marbuta mal-privatezza u l-integrità tal-individwu, il-proċedura ta' deklassifikazzjoni jew tat-tneħħija tal-marka għandha tqis b'mod partikolari l-ftehim tal-persuna konċernata jew, skont il-każ, l-impossibilità li tiġi identifikata l-persuna konċernata; Sabiex ikollhom aċċess għal informazzjoni kklassifikata fil-livell CONFIDENTIEL UE/EU CONFIDENTIAL jew l-ekwivalenti tiegħu, il-Membri tal-Parlament Ewropew għandhom ikunu ġew awtorizzati jew skont il-proċedura msemmija fil-punti 11.3 u 11.4 ta' dan l-Anness jew abbażi ta' dikjarazzjoni solenni ta' nuqqas ta' żvelar skont l-Artikolu 3(4) ta' din id-Deċiżjoni. 11.2 Sabiex ikollhom aċċess għal informazzjoni klassifikata fil-livell "TRÈS SECRET UE/EU TOP SECRET", jew SECRET UE/EU SECRET jew l-ekwivalenti tiegħu, il-Membri tal-Parlament Ewropew għandhom ikunu ġew awtorizzati skont il-proċedura msemmija fil-punti 11.3 u 11.14. L-awtorizzazzjoni għandha tingħata biss lill-Membri tal-Parlament Ewropew li jkunu għaddew minn eżami ta' sigurtà mill-awtoritajiet nazzjonali kompetenti tal-Istati Membri skont il-proċedura msemmija fil-punti 11.9 sa 11.14. Il-President għandu jkun responsabbli għall-għoti tal-awtorizzazzjoni lill-Membri. 11.4 Il-President jista' jagħti l-awtorizzazzjoni bil-miktub wara li jkun kiseb l-opinjoni tal-awtoritajiet nazzjonali kompetenti tal-Istati Membri abbażi ta' eżami ta' sigurtà li jsir skont il-punti 11.8 sa 11.13. Id-Direttorat għas-Sigurtà u l-Valutazzjoni tar-Riskju tal-Parlament Ewropew għandu jżomm lista aġġornata tal-Membri tal-Parlament Ewropew kollha li jkunu ngħataw l-awtorizzazzjoni, inkluża awtorizzazzjoni proviżorja skont it-tifsira tal-punt 11.15. L-awtorizzazzjoni għandha tkun valida għal perjodu ta' ħames snin jew għall-perjodu tax-xogħlijiet li għalihom tkun ingħatat, liema minnhom ikun l-iqsar. Din tista' tiġġedded skont il-proċedura stipulata fil-punt 11.4. L-awtorizzazzjoni għandha tiġi rtirata mill-President meta jqis li jkun hemm raġunijiet ġustifikati għal tali rtirar. Kull deċiżjoni ta' revoka tal-awtorizzazzjoni għandha tiġi notifikata lill-Membru kkonċernat tal-Parlament Ewropew, li jista' jitlob li jinstema' mill-President qabel ma d-deċiżjoni ta' trirar tidħol fis-seħħ, kif ukoll lill-awtorità nazzjonali kompetenti. L-eżami ta' sigurtà għandu jsir bl-assistenza tal-Membru kkonċernat tal-Parlament Ewropew u fuq talba tal-President. L-awtorità nazzjonali kompetenti responsabbli għall-eżami għandha tkun dik tal-Istat Membru li tiegħu l-Membru kkonċernat ikun ċittadin. Bħala parti mill-proċedura tal-eżami, il-Membru kkonċernat tal-Parlament Ewropew għandu jintalab jimla formola ta' informazzjoni personali. Fit-talba tiegħu, il-President għandu jispeċifika lill-awtorita' kompetenti nazzjonali l-livell ta' informazzjoni klassifikata li għandu jkun disponibbli għall-Membru kkonċernat tal-Parlament Ewropew, biex jkun jista' jwettaq il-proċess tal-eżami. 11.11 Il-proċess kollu tal-eżami ta' sigurtà mwettaq mill-awtoritajiet kompetenti nazzjonali, flimkien mar-riżultati miksuba, għandhom ikunu konformi mar-regoli u r-regolamenti rilevanti fis-seħħ fl-Istat Membru kkonċernat, fosthom dawk li jikkonċernaw l-appelli. Meta l-awtorita' nazzjonali kompetenti tagħti opinjoni pożittiva, il-President jista' jagħti l-awtorizzazzjoni lill-Membru kkonċernat tal-Parlament Ewropew. Opinjoni negattiva mill-awtoritajiet nazzjonali kompetenti għandha tiġi nnotifikata lill-Membru kkonċernat tal-Parlament Ewropew, li jista' jitlob li jinstema' mill-President. Jekk jidhirlu li jkun meħtieġ, il-President jista' jitlob lill-awtorita' nazzjonali kompetenti għal kjarifiki oħra. Jekk l-opinjoni negattiva tkun ikkonfermata, l-awtorizzazzjoni m'għandhiex tingħata. Il-Membri kollha tal-Parlament Ewropew li jingħataw l-awtorizzazzjoni fit-tifsira tal-punt 11.3 għandhom, malli tingħata l-awtorizzazzjoni u mbagħad f'intervalli regolari, jirċievu kull linji gwida meħtieġa dwar il-protezzjoni ta' informazzjoni klassifikata u kif għandhom jiżguraw din il-protezzjoni. Tali Membri għandhom jiffirmaw dikjarazzjoni li tirrikonoxxi l-fatt li rċevew dawk il-linji gwida. F'ċirkustanzi straordinarji, il-President, wara li jkun innotifika lill-awtorita' nazzjonali kompetenti u sakemm ebda reazzjoni ma tiġi riċevuta mingħand dikl-awtorita' fi żmien xahar, jista' jagħti awtorizzazzjoni proviżorja lil Membru tal-Parlament Ewropew għal perjodu ta' mhux aktar minn sitt xhur, sakemm joħroġ ir-riżultat tal-eżami msemmi fil-punt 11.11. Atorizzazzjonijiet proviżorji mogħtija b'dan il-mod m'għandhomx jagħtu aċċess għal informazzjoni klassifikata fil-livell"TRÈS SECRET UE/EU TOP SECRET" jew l- ekwivalenti tiegħu. Huma biss l-uffiċjali tal-Parlament Ewropew u impjegati oħra tal-Parlament li jaħdmu għall-gruppi politiċi li jista' jkollhom aċċess għal informazzjoni kklassifikata, peress li minħabba dmirijiethom u fl-interess tas-servizz, jeħtieġ li jkollhom għarfien ta', jew jużaw, din it-tip ta' informazzjoni,. Biex ikollhom aċċess għal informazzjoni klassifikata fil-livell CONFIDENTIEL UE/EU CONFIDENTIAL, "SECRET UE/EU SECRET" jew "TRÈS SECRET UE/EU TOP SECRET", u l-ekwivalenti tagħhom, l-uffiċjali kkonċernati tal-Parlament Ewropew u impjegati oħra tal-Parlament li jaħdmu għall-gruppi politiċi għandhom ikunu ġew awtorizzati skont il-proċedura stipulata fil-punti 12.3. u 12.4. L-awtorizzazzjoni għandha tingħata biss lill-persuni msemmija fil-punt 12.1 li jkunu għaddew minn eżami ta' sigurtà mill-awtoritajiet nazzjonali kompetenti tal-Istati Membri, skont il-proċedura msemmija fil-punti 12.9 sa 12.14. Is-Segretarju Ġenerali għandu jkun responsabbli mill-għoti tal-awtorizzazzjoni għall-uffiċjali tal-Parlament Ewropew u għal impjegati oħra tal-Parlament li jaħdmu għall-gruppi politiċi. 12.4 Is-Segretarju Ġenerali jista' jagħti awtorizzazzjoni bil-miktub wara li jkun kiseb l-opinjoni tal-awtoritajiet nazzjonali kompetenti tal-Istati Membri abbażi ta' eżami ta' sigurtà li jsir skont il-punti 12.8 sa 12.13. Id-Direttorat għas-Sigurtà u l-Valutazzjoni tar-Riskju tal-Parlament Ewropew għandu jżomm lista aġġornata tal-karigi kollha li jeħtieġu awtorizzazzjoni ta' sigurtà, kif ipprovduta mis-servizzi rilevanti tal-Parlament Ewropew, u tal-persuni kollha li jkunu ngħataw l-awtorizzazzjoni, inkluża awtorizzazzjoni proviżorja skont it-tifsira tal-punt 12.15. L-awtorizzazzjoni għandha tkun valida għal perjodu ta' ħames snin jew għall-perjodu tax-xogħlijiet li għalihom tkun ingħatat, liema minnhom ikun l-iqsar. Din tista' tiġġedded skont il-proċedura msemmija fil-punt 12.4. L-awtorizzazzjoni għandha tiġi rtirata mis-Segretarju Ġenerali meta jqis li jkun hemm raġunijiet ġustifikati għal tali rtirar. Kull deċiżjoni ta' revoka tal-awtorizzazzjoni għandha tiġi notifikata lill-uffiċjal kkonċernat tal-Parlament Ewropew jew impjegat ikkonċernat ieħor tal-Parlament li jaħdem għall-grupp politiku, li jista' jitlob li jinstema' mis-Segretarju Ġenerali qabel ma d-deċiżjoni ta' rtirar tidħol fis-seħħ, kif ukoll lill-awtorità nazzjonali kompetenti. L-eżami ta' sigurtà għandu jsir bl-assistenza tal-uffiċjal ikkonċernat tal-Parlament Ewropew jew impjegat ikkonċernat ieħor tal-Parlament li jaħdem għall-gruppi politiċi u fuq talba tal-President. L-awtorità nazzjonali kompetenti responsabbli għall-eżami għandha tkun dik tal-Istat Membru li tiegħu l-persuna kkonċernata tkun ċittadin. Meta jkun permissibbli mil-liġijiet u r-regolamenti nazzjonali, l-awtoritajiet kompetenti nazzjonali jistgħu jwettqu investigazzjonijiet dwar persuni li ma jkunux ċittadini li jeħtieġu aċċess għal informazzjoni klassifikata fil-livell CONFIDENTIEL UE/EU CONFIDENTIAL, "SECRET UE/EU SECRET" jew "TRÈS SECRET UE/EU TOP SECRET". Bħala parti mill-proċedura ta' eżami, l-uffiċjal ikkonċernat tal-Parlament Ewropew jew impjegat ikkonċernat ieħor tal-Parlament li jaħdem għal grupp politiku għandu jinħtieġ jimla formola ta' informazzjoni personali. Fit-talba tiegħu, is-Segretarju Ġenerali għandu jispeċifika lill-awtorita' kompetenti nazzjonali l-livell ta' informazzjoni klassifikata li għandha tkun disponibbli għall-uffiċjal ikkonċernat tal-Parlament Ewropew jew impjegat ikkonċernat ieħor tal-Parlament li jaħdem għal gruppi politiċi, biex b'hekk ikun jista' jwettaq il-proċess ta' eżami u jagħti l-opinjoni tiegħu dwar il-livell xieraq ta' awtorizzazzjoni li għandu jingħata lil dik il-persuna. Il-proċess kollu ta' eżami ta' sigurtà mwettaq mill-awtorita' kompetenti nazzjonali, flimkien mar-riżultati miksuba, għandhom ikunu konformi mar-regoli u r-regolamenti rilevanti fis-seħħ fl-Istat Membru kkonċernat, fosthom dawk li jikkonċernaw l-appelli. Meta l-awtoritajiet nazzjonali kompetenti jagħtu opinjoni pożittiva, is-Segretarju Ġenerali jista' jagħti l-awtorizzazzjoni lill-uffiċjal ikkonċernat tal-Parlament Ewropew jew impjegat ikkonċernat ieħor tal-Parlament li jaħdem għal gruppi politiċi. Opinjoni negattiva mill-awtorita' nazzjonali kompetenti għandha tiġi nnotifikata lill-uffiċjal ikkonċernat tal-Parlament Ewropew jew impjegat ieħor ikkonċernat tal-Parlament li jaħdem għal grupp politiku, li jista' jitlob li jinstema' mis-Segretarju Ġenerali. Jekk jidhirlu li jkun meħtieġ, is-Segretarju Ġenerali jista' jitlob lill-awtorita' nazzjonali kompetenti għal kjarifiki oħra. Jekk l-opinjoni negattiva tkun ikkonfermata, l-awtorizzazzjoni m'għandhiex tingħata. L-uffiċjali kollha tal-Parlament Ewropew u l-impjegati l-oħra kollha tal-Parlament li jaħdmu għal gruppi politiċi li jingħataw awtorizzazzjoni fit-tifsira tal-punti 12.4 u 12.5 għandhom, malli tingħata l-awtorizzazzjoni u mbagħad f'intervalli regolari, jirċievu kull istruzzjoni meħtieġa dwar il-protezzjoni ta' informazzjoni klassifikata u kif għandhom jiżguraw din il-protezzjoni. Tali uffiċjali u impjegati għandhom jiffirmaw dikjarazzjoni li tirrikonoxxi l-fatt li jkunu rċevew l-istruzzjonijiet u li permezz tagħha jimpenjaw ruħhom li jħarsuhom. F'ċirkustanzi straordinarji, is-Segretarju Ġenerali, wara li jkun innotifika lill-awtorita' kompetenti nazzjonali u sakemm ebda reazzjoni ma tiġi riċevuta mingħand dik l-awtorita' fi żmien xahar, jista' jagħti awtorizzazzjoni proviżorja lil uffiċjal tal-Parlament Ewropew jew impjegat ieħor tal-Parlament li jaħdem għal xi grupp politiku għal perjodu ta' mhux aktar minn sitt xhur, sakemm joħroġ ir-riżultat tal-eżami msemmi fil-punt 12.11. L-awtorizzazzjonijiet proviżorji mogħtija b'dan il-mod m'għandhomx jagħtu aċċess għal informazzjoni klassifikata fil-livell "TRÈS SECRET UE/EU TOP SECRET" jew l-ekwivalenti tiegħu. Dawn id-dispożizzjonijiet jistipulaw l-avviżi ta' sigurtà li jirregolaw u jiżguraw it-trattament u l-ġestjoni siguri tal-informazzjoni kunfidenzjali mill-Parlament Ewropew. Dawk l-avviżi ta' sigurtà, flimkien mal-istruzzjonijiet ta' ġestjoni, jikkostitwixxu s-sistema ta' trattament tas-sigurtà tal-informazzjoni (SĠSI) tal-Parlament Ewropew imsemmija fl-Artikolu 3(2) ta' din id-Deċiżjoni: Is-Segretarju Ġenerali għandu jkun responsabbli għall-implimentazzjoni ġenerali u konsistenti ta' din id-Deċiżjoni. Is-Segretarju Ġenerali għandu jieħu l-miżuri neċessarji kollha biex jiżgura li, għall-iskopijiet tat-trattament jew il-ħażna ta' informazzjoni kunfidenzjali, din id-Deċiżjoni tiġi applikata fil-bini tal-Parlament, mill-Membri tal-Parlament Ewropew, mill-uffiċjali tal-Parlament Ewropew, minn impjegati oħra tal-Parlament li jaħdmu għall-gruppi politiċi u mill-kuntratturi. Is-Segretarju Ġenerali huwa l-Awtorità ta' Sigurtà (AS). F'dan ir-rwol, is-Segretarju Ġenerali għandu jkun responsabbli: għall-koordinazzjoni tal-kwistjonijiet kollha ta' sigurtà relatati ma' attivitajiet tal-Parlament rigward il-protezzjoni tal-informazzjoni kunfidenzjali; għall-approvazzjoni tal-istallazzjoni ta' Żona Sikura, kmamar tal-Qari Sikuri u tagħmir sikur; għall-implimentazzjoni ta' deċiżjonijiet li jawtorizzaw, skont l-Artikolu 6 ta' din id-Deċiżjoni, it-trażmissjoni ta' informazzjoni kklassifikata mill-Parlament lill-partijiet terzi; għall-investigazzjoni jew l-ordni ta' investigazzjoni dwar kull kxif ta' informazzjoni kunfidenzjali li prima facie sar fil-Parlament, b'kooperazzjoni mal-President tal-Parlament Ewropew, fejn ikun involut Membru tal-Parlament Ewropew; għaż-żamma ta' kuntatt mill-qrib mal-awtoritajiet nazzjonali ta' Istituzzjonijiet oħra tal-Unjoni u mal-Awtoritajiet tas-Sigurtà Nazzjonali fl-Istati Membri bl-għan li tiġi żgurata koordinazzjoni ottimali tal-politika ta' sigurtà relatata mal-informazzjoni kklassifikata; għar-rieżami kontinwu tal-politika ta' sigurtà u tal-proċeduri tal-Parlament u l-ħruġ ta' rakkomandazzjonijiet xierqa li jirriżultaw minnhom; għar-rappurtar lill-Awtorità Nazzjonali tas-Sigurtà (ANS) li wettqet il-proċedura ta' eżami ta' sigurtà, skont l-Anness I, Parti 2, punt 11.3, f'każijiet li jinvolvu informazzjoni negattiva li tista' taffettwa lill-awtorità. Fejn Membru tal-Parlament Ewropew huwa kkonċernat, is-Segretarju Ġenerali għandu jaqdi r-responsabilitajiet tiegħu b'kooperazzjoni mal-President tal-Parlament Ewropew. Fit-twettiq tar-responsabilitajiet tiegħu skont il-paragrafi 2 u 3, is-Segretarju Ġenerali għandu jkun assistit mid-Deputat Segretarju Ġenerali, id-Direttorat għas-Sigurtà u l-Valutazzjoni tar-Riskju, id-Direttorat għat-Teknoloġiji tal-Informazzjoni (DIT) u l-Unità tal-Informazzjoni Kklassifikata (UIK). Id-Direttorat għas-Sigurtà u l-Valutazzjoni tar-Riskju għandu jkun responsabbli għall-miżuri tal-protezzjoni personali, u b'mod partikolari, għall-proċedura tal-approvazzjoni tas-sigurtà, kif stabbilit fl-Anness I, parti 2. Id-Direttorat għas-Sigurtà u l-Valutazzjoni tar-Riskju għandu wkoll: jkun il-punt ta' kuntatt għall-awtoritajiet tas-sigurtà tal-Istituzzjonijiet l-oħra tal-Unjoni u għall-ANS, fi kwistjonijiet relatati mal-proċeduri tal-approvazzjoni tas-sigurtà għall-Membri tal-Parlament Ewropew, uffiċjali tal-Parlament Ewropew u impjegati oħra tal-Parlament li jaħdmu għall-gruppi politiċi; jipprovdi noti ta' sigurtà ġenerali neċessarji dwar l-obbligi tal-protezzjoni ta' informazzjoni kklassifikata u dwar il-konsegwenzi ta' kull nuqqas li jsir dan; jimmonitorja l-operat taż-Żona Sikura u l-Kmamar tal-Qari Sikuri fil-bini tal-Parlament, b'kooperazzjoni, fejn xieraq, mas-servizzi ta' sigurtà tal- Istituzzjonijiet oħra tal-Unjoni u tal-ANS; jivverifika, b'kooperazzjoni mal-awtoritajiet ta' sigurtà tal-Istituzzjonijiet l-oħra tal-Unjoni u tal-NSAs, il-proċeduri għall-ġestjoni u l-ħażna tal-informazzjoni kklassifikata, iż-Żona Sikura u l-kmamar tal-Qari Sikuri fil-bini tal-Parlament fejn tiġi ttrattata informazzjoni kklassifikata; jipproponi l-istruzzjonijiet ta' trattament xierqa lis-Segretarju Ġenerali. Id-DIT għandu jkun responsabbli għas-sistemi sikuri tal-IT li jitrattaw informazzjoni kunfidenzjali mill-Parlament Ewropew. L-UIK għandha tkun responsabbli: għall-identifikazzjoni tal-ħtiġijiet ta' sigurtà għall-protezzjoni effikaċi tal-informazzjoni kunfidenzjali, b'kooperazzjoni mill-qrib mad-Direttorat għas-Sigurta' u l-Valutazzjoni tar-Riskju u d-DIT u mal-Awtoritajiet tas-Sigurta' tal-Istituzzjonijiet oħra tal-Unjoni; għall-identifikazzjoni tal-aspetti kollha tal-ġestjoni u l-ħażna ta' informazzjoni kunfidenzjali fil-Parlament, kif stipulat fl-istruzzjonijiet ta' trattament; għall-operat taż-Żona Sikura; għall-ġestjoni jew il-konsultazzjoni tal-informazzjoni kunfidenzjali fiż-Żona Sikura jew fil-Kamra tal-Qari Sikura tal-UIK, skont il-paragrafi (2) u (3) tal-Artikolu ta' din id-Deċiżjoni; għall-ġestjoni tar-Reġistru tal-UIK; għar-rappurtar lill-Awtorità ta' Sigurtà (AS), ta' kull ksur, telf jew kompromess tas-sigurtà ppruvat jew issuspettat, relatat ma' informazzjoni kunfidenzjali mressqa fl-UIK u miżmuma fiż-Żona Sikura jew fil-Kamra tal-Qari Sikura tal-UIK. Barra minn hekk, is-Segretarju Ġenerali, bħala AS, għandu jaħtar dawn l-awtoritajiet li ġejjin: Awtorità ta' Akkreditament ta' Sigurtà (AAS); Awtorità Operattiva għall-Assikurazzjoni tal-Informazzjoni (AOAI); Awtorità ta' Distribuzzjoni Kripto (ADK); Awtorità għall-Assikurazzjoni tal-Informazzjoni (AAI); L-eżerċiżżju ta' dawn il-funzjonijiet ma jeħtieġx entitajiet organizzattivi uniċi. Huma għandhom ikollhom mandati separati. Madankollu, dawn il-funzjonijiet, u r-responsabilitajiet tagħhom ta' akkumpanjament, jistgħu jiġu kkombinati jew integrati fl-istess entità organizzattiva jew maqsuma f'entitajiet organizzattivi differenti, sakemm ikunu evitati kunflitti ta' interess u xogħol doppju. L-AAS għandha tagħti pariri dwar il-kwistjonijiet kollha ta' sigurtà relatati mal-akkreditament ta' kull sistema u netwerk tat-Teknoloġija tal-Informatika fil-Parlament billi: tiżgura li s-SKI tikkonforma mal-politiki ta' sigurtà rilevanti u l-linji gwida tas-sigurtà, billi tipprovdi dikjarazzjoni ta' approvazzjoni għat-trattament mis-SKI ta' informazzjoni kklassifikata għal livell definit ta' klassifikazzjoni fl-ambjent operattiv tagħha u tiddikjara t-termini u l-kundizzjonijiet tal-akkreditament u l-kriterji li skonthom hija meħtieġa l-approvazzjoni mill-ġdid; tistabbilixxi proċess ta' akkreditament tas-sigurtà, skont il-politiki rilevanti u tiddikjara b'mod ċar il-kundizzjonijiet ta' approvazzjoni għas-SKI taħt l-awtorità tagħha; tfassal strateġija ta' akkreditament tas-sigurtà li tistabbilixxi l-livell ta' dettall għall-proċess ta' akkreditament proporzjonat mal-livell ta' assikurazzjoni meħtieġ; teżamina u tapprova dokumentazzjoni relatata mas-sigurtà, inklużi dikjarazzjonijiet tal-ġestjoni tar-riskju u tar-riskji residwi, dokumentazzjoni tal-verifika tal-implimentazzjoni tas-sigurtà u l-proċeduri operattivi tas-sigurtà, u tiżgura li tikkonforma mar-regoli u l-politiki tas-sigurtà tal-Parlament; tivverifika l-implimentazzjoni tal-miżuri tas-sigurtà rigward is-SKI billi twettaq jew tisponsorja valutazzjonijiet, ispezzjonijiet jew rieżamijiet tas-sigurtà; tidentifika rekwiżiti ta' sigurtà (pereżempju livelli ta' approvazzjoni tal-persunal) għall-pożizzjonijiet sensittivi rigward s-SKI; tapprova, jew fejn ikun rilevanti, tipparteċipa fl-approvazzjoni konġunta tal-interkonnessjoni ta' SKI partikolari jew SKI oħra; tapprova l-istandards ta' sigurtà ta' tagħmir tekniku previst għat-trattament sikur u l-protezzjoni tal-informazzjoni kklassifikata; tiżgura li l-prodotti kriptografiċi użati fil-Parlament jiġu inklużi fil-lista tal-prodotti approvati tal-UE; kif ukoll tikkonsulta l-provveditur tas-sistema, l-atturi tas-sigurtà u r-rappreżentattivi tal-utenti rigward il-ġestjoni tar-riskju tas-sigurtà, partikolarment ir-riskju residwu, u t-termini u l-kundizzjonijiet tad-dikjarazzjoni tal-approvazzjoni. L-AOAI għandha tkun responsabbli: għall-iżvilupp tad-dokumentazzjoni ta' sigurtà konformi mal-politiki ta' sigurtà u l-linji gwida ta' sigurtà, inkluża b'mod partikolari d-dikjarazzjoni tar-riskju residwu, il-proċeduri operattivi ta' sigurtà u l-pjan kripto fil-proċess ta' akkreditament tas-SKI; għall-parteċipazzjoni fl-għażla u fl-ittestjar tal-miżuri, mezzi u softwer tekniċi ta' sigurtà speċifiċi għas-sistema, sabiex tissorvelja l-implimentazzjoni tagħhom u tiżgura li jiġu stallati, konfigurati u miżmuma b'mod sikur skont id-dokumentazzjoni rilevanti ta' sigurtà; għall-monitoraġġ tal-implimentazzjoni u l-applikazzjoni tal-proċeduri operattivi ta' sigurtà u, fejn ikun xieraq, id-delegazzjoni ta' responsabilitajiet operattivi ta' sigurtà lis-sid tas-sistema, jiġifieri s-SKI; għall-ġestjoni u t-trattament ta' prodotti kriptografiċi, l-iżgurar tal-kustodja ta' prodotti kripto u prodotti kkontrollati u, jekk ikun meħtieġ, l-iżgurar tal-ġenerazzjoni ta' varjabbli kriptografiċi; għat-twettiq ta' rieżamijiet u testijiet tal-analiżi tas-sigurtà, partikolarment għall-iskop tal-produzzjoni ta' rapporti rilevanti ta' riskju, kif meħtieġ mill-AAS; għall-provvediment ta' taħriġ tal-Assikurazzjoni tal-Informazzjoni speċifiku għas-SKI; għall-implimentazzjoni u l-operat tal-miżuri ta' sigurtà speċifiċi għas-SKI. L-ADK għandha tkun responsabbli: għall-ġestjoni u l-kontabilità tal-materjal kripto tal-UE; għall-iżgurar, b'kooperazzjoni mill-qrib mal-AAS, li proċeduri xierqa huma nfurzati u li l-pjanijiet huma stabbiliti għal kontabilità, trattament sikur, ħażna u distribuzzjoni tal-materjal kripto tal-UE jiġu applikati; kif ukoll għall-iżgurar tat-trasferiment tal-materjal kripto tal-UE lil jew minn individwi jew servizzi li jużawh. L-AT għandha tkun responsabbli għall-iżgurar tal-konformità mis-SKI mal-politiki u l-istruzzjonijiet ta' trattament tat-TEMPEST. Hi għandha tapprova l-kontromiżuri tat-TEMPEST għall-istallazzjonijiet u l-prodotti biex jipproteġu l-informazzjoni kklassifikata għal livell definit ta' klassifikazzjoni fl-ambjent operattiv tagħha. L-AAI għandha tkun responsabbli għall-aspetti kollha tal-ġestjoni u t-trattament tal-informazzjoni kunfidenzjali fil-Parlament u b'mod partikolari, għall-iżvilupp tas-sigurtà tal-assikurazzjoni tal-informazzjoni u l-linji gwida ta' sigurtà tagħha, u l-monitoraġġ tal-effikaċja u r-rilevanza tagħhom; mis-salvagwardja u l-amministrazzjoni tal-informazzjoni relatata mal-prodotti kriptografiċi; għall-iżgurar li l-miżuri tal-assigurazzjoni tal-informazzjoni magħżula għall-protezzjoni tal-informazzjoni kklassifikata jikkonformaw mal-politiki rilevanti li jirregolaw l-eliġibilità u l-għażla tagħhom; għall-iżgurar li l-prodotti kriptografiċi huma magħżula skont il-politiki li jirregolaw l-eliġibilità u l-għażla tagħhom; għall-konsultazzjoni mal-provveditur tas-sistema, l-atturi ta' sigurtà u r-rappreżentanti tal-utenti rigward is-sigurtà tal-assigurazzjoni tal-informazzjoni; Dan l-avviż ta' sigurtà jistipula d-dispożizzjonijiet għall-ġestjoni mill-Parlament ta' informazzjoni kunfidenzjali. Meta joħloq informazzjoni kunfidenzjali, l-oriġinatur għandu jivvaluta l-livell ta' kunfidenzjalità u jieħu deċiżjoni bbażata fuq il-prinċipji stabbiliti f'dan l-avviż ta' sigurtà rigward il-klassifikazzjoni jew l-immarkar ta' dik l-informazzjoni. Id-deċiżjoni dwar il-klassifikazzjoni ta' dokument għandha tittieħed qabel il-ħolqien tad-dokument. Għal dak l-għan, il-klassifikazzjoni ta' informazzjoni bħala IKUE tinvolvi valutazzjoni minn qabel tal-livell ta' kunfidenzjalità tagħha u deċiżjoni mill-oriġinatur li żvelar mhux awtorizzat ta' dik l-informazzjoni jikkawża xi grad ta' preġudizzju għall-interessi tal-Unjoni Ewropea jew Stat Membru wieħed jew aktar jew individwi. Ladarba tittieħed deċiżjoni dwar il-klassifikazzjoni ta' informazzjoni, għandha ssegwi t-tieni valutazzjoni minn qabel sabiex tiddetermina l-livell xieraq ta' klassifikazzjoni. Il-klassifikazzjoni ta' dokument għandu jiġi ddeterminat mil-livell ta' sensittività tal-kontenut tiegħu. Ir-responsabilità għall-klassifikazzjoni tal-informazzjoni għandha tkun biss f'idejn l-oriġinatur. Uffiċjali tal-Parlament għandhom jikklassifikaw informazzjoni fuq istruzzjonijiet minn jew b'delega mis-Segretarju Ġenerali. -{}- Il-klassifikazzjoni għandha tintuża b'mod korrett u bil-qies. L-oriġinatur ta' dokument li għandu jingħata klassifikazzjoni għandu jrażżan kull tendenza ta' sovraklassifikazzjoni jew sottoklassifikazzjoni. Il-livell ta' klassifikazzjoni assenjat lill-informazzjoni għandu jiddetermina l-livell ta' protezzjoni mogħtija lilha fl-oqsma ta' sigurtà personali, sigurtà fiżika, sigurtà proċedurali u assikurazzjoni tal-informazzjoni. IKUE f'forma elettronika tista' tinħoloq biss f'SKI akkreditata. L-informazzjoni kklassifikata innifisha kif ukoll l-isem tal-fajl u l-apparat ta' ħażna (jekk estern, bħal pereżempju CD-ROM jew USB stick) għandhom ikollhom il-marka tal-klassifikazzjoni tas-sigurtà rilevanti. L-informazzjoni għandha tiġi kklassifikata hekk kif tieħu forma. Pereżempju, noti personali, abbozzi ta' emails jew emails li jkollhom informazzjoni li teħtieġ klassifikazzjoni għandhom jiġu mmarkati bħala IKUE mill-bidu u għandhom jiġu prodotti u ttrattati skont din id-Deċiżjoni u l-istruzzjonijiet ta' trattament tagħhom f'termini fiżiċi u tekniċi. Tali informazzjoni tista' mbagħad tevolvi f'dokument uffiċjali li wara jiġi mmarkat u trattat kif xieraq. Matul il-proċess ta' abbozzar, dokument uffiċjali jista' jeħtieġ li jerġa' jiġi evalwat u assenjat livell ta' klassifikazzjoni ogħla jew aktar baxx hekk kif jevolvi. L-oriġinatur jista' jassenja livell ta' klassifikazzjoni standard lill-kategoriji ta' informazzjoni li hu joħloq fuq bażi regolari. Madankollu, l-oriġinatur għandu jiżgura li meta jagħmel dan ma jikklassifikax iżżejjed jew inqas biċċiet individwali ta' informazzjoni. IKUE dejjem għandu jkollha marka ta' klassifikazzjoni ta' sigurtà li tikkorrispondi għal-livell tagħha ta' klassifikazzjoni ta' sigurtà. IKUE għandha tiġi kklassifikata f'wieħed minn dawn il-livelli li ġejjin: "TRÈS SECRET UE/EU TOP SECRET", kif definit fil-punt (d) tal-Artikolu 2 ta' din id-Deċiżjoni, fejn il-kompromess tiegħu x'aktarx li: jhedded direttament l-istabilità interna tal-Unjoni jew ta' Stat Membru wieħed jew aktar jew Stati terzi jew organizzazzjonijiet internazzjonali; jikkawża dannu eċċezzjonalment serju lir-relazzjonijiet mal-Istati terzi jew organizzazzjonijiet internazzjonali; jwassal direttament għal telf mifrux ta' ħajja; jikkawża dannu eċċezzjonalment serju lill-effikaċja operattiva jew lis-sigurtà tal-persunal mobilizzat tal-Istati Membri jew ta' kontributuri oħra, jew lill-effikaċja kontinwa ta' sigurtà ta' valur kbir ħafna jew lill-operazzjonijiet ta' intelligence; jikkawża dannu serju fit-tul lill-ekonomija tal-Unjoni jew l-Istati Membri; "SECRET UE/EU SECRET", kif definit fil-punt (d) tal-Artikolu 2 ta' din id-Deċiżjoni, fejn il-kompromess tiegħu x'aktarx li: jżid it-tensjonijiet internazzjonali għal punt sinifikanti; jikkawża dannu sejru lir-relazzjonijiet mal-Istati terzi u mal-organizzazzjonijiet internazzjonali; jhedded il-ħajja direttament jew jippreġudika serjament l-ordni pubbliku jew is-sigurtà jew il-libertà individwali; jikkawża dannu kbir lil negozjati kummerċjali jew politiċi; u b'hekk joħloq problemi operattivi sinifikanti għall-Unjoni jew għall-Istati Membri; jikkawża dannu serju lis-sigurtà operattiva tal-Istati Membri, jew lill-effikaċja ta' sigurtà ta' valur kbir jew lill-operazzjonijiet ta' intelligence; jikkawża dannu materjali sostanzjali lill-interessi finanzjarji, monetarji, ekonomiċi u kummerjali tal-Unjoni jew tal-Istati Membri. jdgħajjef sostanzjalment il-vijabilità finanzjarja ta' organizzazzjonijiet jew operaturi maġġuri; jew jfixkel serjament l-iżvilupp jew l-operat ta' politiki tal-Unjoni b'konsegwenzi ekonomiċi, kummerċjali jew finanzjarji kbar; CONFIDENTIEL UE/EU CONFIDENTIAL, kif definit fil-punt (d) tal-Artikolu 2 ta' din id-Deċiżjoni, fejn il-kompromess tiegħu x'aktarx li: jikkawża dannu sinifikanti lir-relazzjonijiet diplomatiċi, pereżempju fejn iwassal għal protesta formali jew sanzjonijiet oħra; jpoġġi s-sigurtà jew il-libertà individwali f'riskju; jpoġġi r-riżultat tan-negozjati kummerċjali jew politiċi f'riskju serju; joħloq problemi operattivi għall-Unjoni jew għall-Istati Membri, jikkawża dannu lis-sigurtà operattiva tal-Istati Membri, jew lill-effikaċja ta' sigurtà jew lill-operazzjonijiet ta' intelligence; jdgħajjef sostanzjalment il-vijabilità finanzjarja ta' organizzazzjonijiet jew operaturi maġġuri; jfixkel l-investigazzjoni jew tiffaċilità t-twettiq ta' reati jew attivitajiet terroristiċi; jaħdem sostanzjalment kontra l-interessi finanzjarji, monetarji, ekonomiċi u kummerċjali tal-Unjoni jew tal-Istati Membri; jew jfixkel serjament l-iżvilupp jew l-operazzjoni ta' politiki tal-UE b'konsegwenzi ekonomiċi, kummerċjali jew finanzjarji kbar; RESTREINT UE/EU RESTRICTED, kif definit fil-punt (d) tal-Artikolu 2 ta' din id-Deċiżjoni, fejn il-kompromess tiegħu x'aktarx li: jkun ta' żvantaġġ għall-interessi ġenerali tal-Unjoni; jaffettwa b'mod negattiv ir-relazzjonijiet diplomatiċi; jikkawża diffikultajiet sostanzjali lil individwi jew kumpaniji; jkun ta' żvantaġġ għall-Unjoni jew għall-Istati Membri f'negozjati kummerċjali jew politiċi, jagħmilha aktar diffiċli biex tinżamm sigurtà effikaċi fl-Unjoni jew l-Istati Membri, jfixkel l-iżvilupp jew l-operazzjoni effikaċi tal-politiki tal-Unjoni; jdgħajjef il-ġestjoni tajba tal-Unjoni u tal-operazzjonijiet tagħha; jikser l-impenji mogħtija mill-Parlament biex jinżamm l-istatus ikklassifikat ta' informazzjoni pprovduta minn partijiet terzi; jikser restrizzjonijiet statutorji dwar l-iżvelar tal-informazzjoni; jikkawża telf finanzjarju jew jiffaċilita qligħ jew vantaġġ mhux xieraq għal individwi jew kumpaniji; jew jippreġudika l-investigazzjoni jew jiffaċilita t-twettiq ta' reati. Il-klassifikazzjoni ta' ittra jew nota li jkun fiha interkjużuri għandha tkun għolja daqs l-ogħla klassifikazzjoni assenjat lill-interkjużuri tagħha. L-oriġinatur għandu jindika b'mod ċar f'liema livell għandha tiġi klassifikata meta titneħħa minn mal-interkjużuri tagħha. Meta nota/ittra ta' trasmissjoni ma teħtieġx tiġi kklassifikata, hi għandha tinkludi dawn il-kliem finali li ġejjin: "Meta titneħħa minn mal-interkjużuri tagħha, din in-nota/ittra ma tkunx klassifikata.". Dokumenti jew fajls li għandhom komponenti b'livelli ta' klassifikazzjoni differenti għandhom, meta jkun possibbli, jiġu strutturati b'tali mod li l-komponenti b'livell ta' klassifikazzjoni differenti jistgħu jiġu faċilment identifikati u mneħħija jekk ikun meħtieġ. Il-livell ta' klassifikazzjoni ġenerali ta' dokument jew fajl għandu jkun tal-anqas għoli daqs tal-livell tal-ogħla komponent kklassifikat. Paġni, paragrafi, taqsimiet, annessi, appendiċi, partijiet mehmuża u interkjużuri individwali ta' dokument partikolari jistgħu jeħtieġu klassifikazzjonijiet differenti u għandhom jiġu klassifikati kif xieraq. Abbrevjazzjonijiet standard jistgħu jintużaw fid-dokumenti li jkollhom IKUE biex jiġi indikat il-livell tal-klassifikazzjoni ta' taqsimiet jew blokok ta' test li fih inqas minn paġna waħda. Meta tinġabar informazzjoni minn diversi sorsi, il-prodott finali għandu jiġi rivedut biex jiġi determinat il-livell ta' klassifikazzjoni ta' sigurtà ġenerali tiegħu, peress li jista' jkun li jkun jeħtieġlu klassifikazzjoni ogħla minn dik tal-partijiet komponenti tiegħu. "Informazzjoni kunfidenzjali oħra" għandha tiġi mmarkata skont il-punt E ta' dan l-avviż ta' sigurtà u l-istruzzjonijiet ta' trattament. Dawk il-persuni biss li huma mogħtija s-setgħa kif xieraq minn din id-Deċiżjoni jew awtorizzati mill-AS jistgħu joħolqu informazzjoni kunfidenzjali. Informazzjoni kunfidenzjali m'għandhiex tiżdied f'sistemi ta' ġestjoni tad-dokumenti tal-internet jew intranet. Sabiex tinħoloq IKUE kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" l-individwu kkonċernat għandu jingħata s-setgħa minn din id-Deċiżjoni jew għandu l-ewwel jkollu awtorizzazzjoni mogħtija skont l-Artikolu 4(1) ta' din id-Deċiżjoni. IKUE kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" għandha tinħoloq biss fiż-Żona Sikura. Dawn ir-regoli li ġejjin japplikaw għall-ħolqien ta' IKUE: kull paġna għandha tkun immarkata b'mod ċar bil-livell ta' klassifikazzjoni applikabbli; kull paġna għandha tkun innumerata u għandha ssemmi n-numru totali ta' paġni; id-dokument għandu jkollu numru ta' referenza fuq l-ewwel paġna u indikazzjoni tas-suġġett tiegħu, li fih innifsu m'għandux jikkostitwixxi informazzjoni kklassifikata, sakemm ma jkunx mehmuż bħala tali; id-dokument għandu jkollu data fuq l-ewwel paġna; l-ewwel paġna ta' kull dokument ikklassifikat fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRE" għandu jkollu lista tal-annessi u l-interkjużuri kollha; id-dokumenti kklassifikati fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" għandu jkollhom in-numru tal-kopja fuq kull paġna, jekk se jitqassmu f'diversi kopji. Kull kopja għandu jkollha fl-ewwel paġna n-numru totali ta' kopji u paġni u, jekk id-dokument jagħmel referenza għal dokumenti oħra li jkollhom informazzjoni kklassifikata rċevuta minn Istituzzjonijiet tal-Unjoni, jew jekk ikollu informazzjoni kklassifikata li tkun ġejja minn dawk id-dokumenti, hu għandu jkollu l-istess livell ta' klassifikazzjoni bħal dawk id-dokumenti u ma jistax, mingħajr kunsens bil-miktub minn qabel tal-oriġinatur tiegħu, jitqassam lil kwalunkwe persuna għajr dawk imsemmija fil-lista ta' distribuzzjoni rigward id-dokument jew dokumenti oriġinali li jkollhom informazzjoni kklassifikata. L-oriġinatur għandu jkollu l-kontroll ta' IKUE li jkun ħoloq. Il-kunsens tiegħu bil-miktub minn qabel għandu jinkiseb qabel dik l-IKUE: tiġi deklassata jew deklassifikata; tintuża għal skopijiet għajr dawk stabbiliti mill-oriġinatur; tiġi żvelata lil kwalunkwe Stat terz jew organizzazzjoni internazzjonali; tiġi żvelata lil kwalunkwe persuna, istituzzjoni, pajjiż jew organizzazzjoni internazzjonali għajr id-destinatarji awtorizzati mill-oriġinatur li jikkonsultaw l-informazzjoni kkonċernata; tiġi żvelata lil kuntrattur jew kuntrattur prospettiv li jinsab fi Stat terz; tiġi kkuppjata jew tradotta, jekk l-informazzjoni tkun ikklassifikata fil-livell TRES SECRET UE/EU TOP SECRET; Is-Segretarju Ġenerali li jaġixxi bħala AS jista' jiddeċiedi jekk jawtorizzax jew le l-ħolqien ta' "informazzjoni kunfidenzjali oħra" minn funzjoni, servizz u/jew individwu partikolari. "Informazzjoni kunfidenzjali oħra" għandu jkollha waħda mill-marki definiti fl-istruzzjonijiet tat-trattament. il-marka tagħha għandha tiġi indikata fuq nett tal-ewwel paġna tad-dokument; kull paġna għandha tkun innumerata bin-numru totali ta' paġni; id-dokument għandu jkollu numru ta' referenza fl-ewwel paġna u indikazzjoni tas-suġġett tiegħu; id-dokument għandu jkollu data fuq l-ewwel paġna u; l-aħħar paġna tad-dokument għandu jkollu lista tal-annessi u l-interkjużuri kollha. Il-ħolqien ta' "informazzjoni kunfidenzjali oħra" huwa soġġett għal regoli speċifiċi u proċeduri stabbiliti fl-istruzzjonijiet ta' trattament. Deżinjaturi u marki tas-sigurtà fuq id-dokumenti huma maħsuba biex jikkontrollaw il-fluss tal-informazzzjoni u biex jirrestrinġu l-aċċess għall-informazzjoni kunfidenzjali abbażi tal-prinċipju "li jeħtieġu jkunu jafu". Meta deżinjaturi u/jew marki tas-sigurtà jkunu qed jintużaw jew jiġu mehmuża, għandha tingħata attenzjoni biex tiġi evitata konfużjoni mal-klassifikazzjonijiet tas-sigurtà għal IKUE: RESTREINT UE/EU RESTRICTED, "CONFIDENTIEL UE/EU CONFIDENTIAL", "SECRET UE/EU SECRET", "TRES SECRET UE/EU TOP SECRET". Regoli speċifiċi dwar l-użu ta' deżinjaturi u marki tas-sigurtà, flimkien mal-lista ta' marki ta' sigurtà approvati tal-Parlament Ewropew, għandhom jiġu stabbiliti fl-istruzzjonijiet ta' trattament. Id-deżinjaturi tas-sigurtà jistgħu jintużaw biss flimkien ma' klassifikazzjoni tas-sigurtà u m'għandhomx jiġu applikati separatament mad-dokumenti. Deżinjatur tas-sigurtà jista' jiġi applikat mal-IKUE sabiex: jistabbilixxi limiti għall-validità ta' klassifikazzjoni (għall-informazzjoni kklassifikata li tfisser deklassar jew deklassifikazzjoni awtomatika); jillimita d-distribuzzjoni tal-IKUE kkonċernat; jistabbilixxi arranġamanti speċjali tat-trattament b'żieda ma' dawk li jikkorrispondu mal-livell tal-klassifikazzjoni ta' sigurtà. Il-kontrolli żejda applikabbli għat-trattament u l-ħażna tad-dokumenti li għandhom IKUE jimponu piżijiet addizzjonali fuq kull min hu involut. Sabiex titnaqqas il-ħidma meħtieġa f'dan ir-rigward, hija prattika tajba, meta jinħoloq tali dokument, li jiġi stabbilit limitu ta' żmien jew avveniment li warajh il-klassifikazzjoni tiskadi awtomatikament u l-informazzjoni li tinsab fid-dokument tiġi deklassata jew deklassifikata. Meta dokument jitratta qasam speċifiku ta' xogħol u l-ħtiġijiet ta' distribuzzjoni tiegħu jeħtieġu jkunu limitati u/jew ikun soġġett għal arranġamenti speċjali ta' trattament, dikjarazzjoni għal dak il-għan tista' tiżdied mal-klassifikazzjoni tiegħu sabiex tgħin fl-identifikazzjoni tal-udjenza fil-mira. Il-marki mhumiex klassifikazzjoni ta' sigurtà. Huma maħsuba biss biex jipprovdu istruzzjonijiet konkreti dwar it-trattament ta' dokument, u m'għandhomx jintużaw biex jiddeskrivu l-kontenut ta' tali dokument. Il-marki jistgħu jiġu applikati separatament għal dokumenti jew jintużaw flimkien ma' klassifikazzjoni ta' sigurtà. Bħala regola ġenerali, il-marki għandhom jiġu applikati għall-informazzjoni koperta mis-segretezza professjonali (imsemmija fl-Artikolu 339 TFUE u l-Artikolu 17 tar-Regolamenti tal-Persunal, jew li għandha tiġi protetta għal raġunijiet legali mill-Parlament), iżda m'hemmx bżonn jew ma tistax tiġi klassifikata. Ir-regoli dwar l-użu tal-marki huma wkoll applikabbli fis-SKI akkreditata. L-AAS għandha tistabbilixxi regoli speċifiċi dwar l-użu tal-marki fis-SKI akkeditat. L-UIK biss għandha tkun intitolata fil-Parlament li tirċievi informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu minn partijiet terzi. Fir-rigward tal-informazzjoni kklassifikata fil-livell RESTREINT UE/EU RESTRICTED jew l-ekwivalenti tiegħu u "informazzjoni kunfidenzjali oħra", kemm l-UIK u l-korp/detentur ta' mandat fi ħdan il-parlament kompetenti jista' jkun responsabbli għar-riċevuta tagħha minn pajjiżi terzi, u għall-applikazzjoni tal-prinċipji stabbiliti f'dan l-avviż ta' sigurtà. Ir-reġistrazzjoni tfisser l-applikazzjoni tal-proċeduri għar-rekordjar taċ-ċiklu tal-ħajja tal-informazzjoni kunfidenzjali, inklużi t-tixrid, il-konsultazzjoni u l-qerda. Għall-iskopijiet ta' dan l-avviż ta' sigurtà, "logbook" ifisser reġistru li jirrekordja, b'mod partikolari, id-dati u l-ħinijiet meta informazzjoni kunfidenzjali: tidħol jew toħroġ mis-segretarjat rispettiv tal-korp/detentur ta' mandat fi ħdan il-parlament jew, kif jista' jkun il-każ, l-UIK; tkun aċċessata minn jew trażmessa lil persuna li ngħatat approvazzjoni tas-sigurtà; kif ukoll L-oriġinatur ta' informazzjoni kklassifikata għandu jkun responsabbli għall-immarkar tad-dikjarazzjoni inizjali mal-ħolqien ta' dokument li jkollu tali informazzjoni. Dik id-dikjarazzjoni għandha tiġi kkomunikata lill-UIK meta jinħoloq id-dokument. L-informazzjoni kklassifikata bħala "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu tista' tiġi rreġistrata biss mill-UIK għal skopijiet ta' sigurtà. L-informazzjoni kklassifikata fil-livell RESTREINT UE/EU RESTRICTED jew l-ekwivalenti tiegħu u "informazzjoni kunfidenzjali oħra" rċevuta minn partijiet terzi għandhom jiġu rreġistrati mis-servizz responsabbli għar-riċevuta uffiċjali tad-dokument, li jkun jew l-UIK jew is-segretarjat tal-korp/detentur ta' mandat fi ħdan il-parlament, għal skopijiet amministrattivi. "Informazzjoni kunfidenzjali oħra" prodotta fil-Parlament għandha tiġi rreġistrata mill-orġinatur, għal skopijiet amministrattivi. Informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu għandha tiġi rreġistrata speċjalment meta: tiġi prodotta; tasal jew titlaq mill-UIK; kif ukoll tasal jew titlaq mis-SKI; Informazzjoni kklassifikata fil-livell "CONFIDENTIEL UE/EU CONFIDENTIAL" jew l-ekwivalenti tiegħu għandha tiġi rreġistrata speċjalment meta: tiġi prodotta; tasal jew titlaq mis-segretarjat rispettiv ta' korp/detentur ta' mandat fi ħdan il-parlament jew l-UIK; kif ukoll tasal jew titlaq mis-SKI; Ir-reġistrazzjoni ta' informazzjoni kunfidenzjali tista' ssir fuq karta jew f'logbooks elettroniċi/SKI. Għal informazzjoni kklassifikata fil-livell "RESTREINT EU/EU RESTRICTED" jew l-ekwivalenti tiegħu u "informazzjoni kunfidenzjali oħra", tal-anqas dan li ġej għandi jiġi rrekordjat: Id-data u l-ħin li tidħol jew toħroġ mis-segretarjat rispettiv tal-korp/detentur ta' mandat fi ħdan il-parlament jew, kif jista' jkun il-każ, l-UIK; it-titlu tad-dokument, il-livell tal-klassifikazzjoni jew marka, id-data ta' skadenza tal-klassifikazzjoni/marka u kull numru ta' referenza assenjat lid-dokument. Għal informazzjoni kklassifikata fil-livell "RESTREINT EU/EU RESTRICTED", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu, tal-anqas dan li ġej għandi jiġi rrekordjat: id-data u l-ħin meta tidħol jew titlaq mill-UIK; it-titlu tad-dokument, il-livell tal-klassifikazzjoni jew marka, kull numru ta' referenza assenjat lid-dokument u d-data ta' skadenza tal-klassifikazzjoni/immarkar; id-dettalji tal-oriġinatur; rekord ta' l-identita' ta' kwalunkwe persuna li tingħata aċċess għad-dokument, u għad-data meta ġie aċċessat minn dik il-persuna; rekord ta' kull kopja jew traduzzjoni li saret tad-dokument; id-data u l-ħin meta kull kopja jew traduzzjoni tad-dokument, titlaq jew tirritorna fl-UIK, u d-dettalji ta' fejn intbagħtu u min irritornahom; id-data u l-ħin meta d-dokument inqered, u minn min, skont ir-regoli ta' sigurtà tal-Parlament dwar il-qerda ta' dokumenti; kif ukoll id-deklassifikazzjoni jew id-deklassar tad-dokument. Il-logbooks għandhom jiġu kklassifikati jew immarkati kif xieraq. Il-logbooks għall-informazzjoni kklassifikata fil-livell "TRES SECRET UE/EU TOP SECRET" jew l-ekwivalenti tiegħu għandhom jiġu rreġistrati fl-istess livell. Informazzjoni kklassifikata tista' tiġi rreġistrata: f'logbooks separati skont il-livell tal-klassifikazzjoni tagħha, l-istatus tagħha bħala informazzjoni rċevuta jew mibgħuta u l-oriġini jew id-destinazzjoni tagħha. Fil-każ ta' trattament elettroniku fis-SKI, il-proċeduri ta' reġistrazzjoni jistgħu jitwettqu permezz ta' dawk il-mezzi fis-SKI stess li jissodisfaw ir-rekwiżiti ekwivalenti għal dawk speċifikati hawn fuq. Kull meta IKUE tħalli l-perimetru tas-CIS, tapplika l-proċedura ta' reġistrazzjoni deskritta hawn fuq. L-UIK għandha żżomm rekord tal-informazzjoni kklassifikata rilaxxata mill-Parlament lill-partijiet terzi u tal-informazzjoni kklassifikata rċevuta mill-Parlament minn partijiet terzi. Ladarba r-reġistrazzjoni tal-informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu tkun lesta, l-UIK għandha tiċċekkja jekk id-destinatarju għandux awtorizzazzjoni valida ta' sigurtà. Meta dan ikun il-każ, id-destinatarju għandu jiġi nnotifikat mill-UIK. Il-konsultazzjoni ta' informazzjoni kklassifikata tista' sseħħ darba biss ladarba d-dokument li jkollu l-informazzjoni jkun ġie rreġistrat. L-oriġinatur għandu jistabbilixxi l-lista ta' distribuzzjoni inizjali għall-IKUE li jkun ħoloq. Informazzjoni kklassifikata fil-livell RESTREINT UE/EU RESTRICTED u informazzjoni kunfidenzjali oħra prodotta mill-Parlament għandha titqassam fi ħdan il-Parlament mill-oriġinatur, skont l-istruzzjonijiet ta' trattament rilevanti u abbażi tal-prinċipju "li jeħtieġu jkunu jafu". Għal informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" maħluqa mill-Parlament fiż-Żona Sikura, il-lista ta' distribuzzjoni ( u kull istruzzjoni addizzjonali dwar id-distribuzzjoni) għandha tiġi pprovduta lill-UIK, li għandha tkun responsabbli għall-ġestjoni tagħha. IKUE prodotta mill-Parlament tista' titqassam lill-partijiet terzi biss mill-UIK, abbażi tal-prinċipju "li jeħtieġu jkunu jafu". Informazzjoni kunfidenzjali rċevuta jew mill-UIK jew minn kwalunkwe korp/detentur ta' mandat li ppreżenta t-talba għaliha għandha titqassam skont l-istruzzjonijiet irċevuti mill-oriġinatur. It-trattament, il-ħażna u l-konsultazzjoni ta' informazzjoni kunfidenzjali għandhom jitwettqu skont l-avviż ta' sigurtà 4 u l-istruzzjonijiet ta' trattament. Id-dokumenti li jkollhom informazzjoni kklassifikata fil-livell "TRES SECRET UE/EU TOP SECRET" jew l-ekwivalenti tiegħu m'għandhomx jiġu kkuppjati jew tradotti mingħajr il-kunsens bil-miktub minn qabel tal-oriġinatur. Id-dokumenti li jkollhom informazzjoni kklassifikata fil-livell "SECRET UE/EU SECRET" jew l-ekwivalenti tiegħu jew fil-livell "CONFIDENTIEL UE/EU CONFIDENTIAL" jew l-ekwivalenti tiegħu jistgħu jiġu kkuppjati jew tradotti fuq istruzzjoni mid-detentur, sakemm l-orġinatur ma jkunx ipprojbixxa li jsir dan. Kull kopja ta' dokument li għandha informazzjoni kklassifikata fil-livell "TRES SECRET UE/EU TOP SECRET", "SECRET UE/EU SECRET" jew "CONFIDENTIEL UE/EU CONFIDENTIAL" jew l-ekwivalenti tiegħu għandha tiġi rreġistrata għal skopijiet ta' sigurtà. Il-miżuri ta' sigurtà applikabbli għad-dokument orġinali li għandu informazzjoni kklassfikata għandha tapplika għall-kopji u t-traduzzjonijiet tad-dokument. Id-dokumenti rċevuti mill-Kunsill għandhom ikunu fil-lingwi uffiċjali kollha. Il-kopji u/jew traduzzjonijiet ta' dokumenti li għandhom informazzjoni kklassifikata jistgħu jintalbu mill-oriġinatur jew mid-detentur ta' kopja. Il-kopji ta' dokumenti li għandhom informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu jistgħu jiġu prodotti biss fiż-Żona Sikura u minn kopjaturi li huma parti minn SKI akkreditata. Il-kopji ta' dokumenti li għandhom informazzjoni kklassifikata fil-livell RESTREINT UE/EU RESTRICTED jew l-ekwivalenti tiegħu u "informazzjoni kunfidenzjali oħra" għandhom isiru bl-użu ta' tagħmir akkreditat ta' riproduzzjoni fil-bini tal-Parlament. Il-kopji u t-traduzzjonijiet kollha ta' kull dokument jew parti minn kopja ta' dokumenti li għandhom informazzjoni kunfidenzjali għandhom jiġu mmarkati, innumerati u rreġistrati kif xieraq. M'għandhomx isiru aktar kopji millu hu strettament neċessarju. Il-kopji kollha għandhom jinqerdu skont l-istruzzjonijiet tat-trattament fl-aħħar tal-perjodu ta' konsultazzjoni. L-interpreti u t-tradutturi b'aċċess għal informazzjoni kklassifikata biss għandhom ikunu uffiċjali tal-Parlament. L-interpreti u t-tradutturi b'aċċess għal dokumenti li fihom informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu għandhom ikollhom l-approvazzjoni ta' sigurtà xierqa. Meta jaħdmu fuq dokumenti li jkun fihom informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu, l-interpreti u t-tradutturi għandhom jaħdmu fiż-Żona Sikura. Informazzjoni kunfidenzjali għandha tiġi deklassifikata, deklassata jew titneħħilha l-marka meta l-protezzjoni ma tibqax neċessarja jew ma tkunx għadha meħtieġa fil-livell oriġinali. Fiż-żmien tal-ħolqien tagħha, l-oriġinatur tal-IKUE għandu jindika, fejn ikun possibbli, jekk l-IKUE kkonċernata tistax tiġi deklassata jew deklassifikata f'data partikolari jew wara avveniment speċifiku. Meta ma jkunx prattiku li tingħata tali indikazzjoni, l-oriġinatur, l-UIK jew il-korp/detentur ta' mandat fi ħdan il-parlament li jkollu l-informazzjoni għandu jerġa' jeżamina l-livell ta' klassifikazzjoni tal-IKUE għall-inqas darba kull ħames snin. Fil-każijiet kollha, l-IKUE tista' tiġi deklassata jew deklassifikata biss bil-kunsens bil-miktub minn qabel tal-orġinatur. Fil-każ li l-oriġinatur tal-IKUE ma jistax jiġi stabbilit jew misjub rigward id-dokumenti prodotti fil-Parlament, l-AS għandha terġa' teżamina l-livell ta' klassifikazzjoni tal-IKUE kkonċernat abbażi ta' proposta mill-korp/detentur ta' mandat fi ħdan il-parlament li għandu l-informazzjoni, li jista' jikkonsulta lill-UIK f'dak ir-rigward. L-UIK jew il-korp/detentur ta' mandat fi ħdan il-parlament li għandu l-informazzjoni għandu jkun responsabbli biex jinnotifika d-destinatarju/i l-informazzjoni ġiet deklassifikata jew deklassata, u d-destinatarji għandhom imbagħad ikunu responsabbli biex jinnotifikaw kull destinatarju sussegwenti li jkunu bagħtulu jew ikkupjawlu d-dokument. Id-deklassifikazzjoni, id-deklassar jew it-tneħħija tal-marka tal-informazzjoni li tinsab f'dokument għandhom jiġu rrekordjati. L-IKUE tista' tiġi deklassata kollha jew parzjalment. Għandha tiġi deklassifikata parzjalment meta l-protezzjoni ma tibqax neċessarja għal parti speċifika tad-dokument li jkollu l-informazzjoni iżda tibqa' ġustifikata għall-bqija tad-dokument. Meta r-rieżami tal-IKUE li tinsab f'dokument maħluq fil-Parlament jirriżulta f'deċiżjoni għad-deklassar tagħha, għandha titqies il-kwistjoni ta' jekk id-dokument jistax isir pubbliku jew jekk għandux ikollu marka ta' distribuzzjoni (jiġifieri li ma jsirx pubbliku). Meta l-IKUE tiġi deklassifikata, id-deklassifikazzjoni tagħha għandha tiġi rrekordjata fil-logbook b'din id-data li ġejja: id-data tad-deklassifikazzjoni, l-ismijiet tal-persuni li talbu d-deklassifikazzjoni u min awtorizzaha, in-numru ta' referenza tad-dokument deklassifikat u d-destinazzjoni finali tiegħu. Il-marki antiki tal-klassifikazzjoni fid-dokument deklassifikat u fil-kopji kollha tiegħu għandhom jinqatgħu. Id-dokumenti u l-kopji kollha tiegħu għandhom jinħażnu kif ikun xieraq. Mad-deklassifikazzjoni parzjali tal-informazzjoni kklassifikata, il-parti li ġiet deklassifikata għandha tiġi prodotta fil-forma ta' estratt u maħżuna kif xieraq. Is-servizz kompetenti għandu jirreġistra: id-data tad-deklassifikazzjoni parzjali; l-ismijiet tal-persuni li talbu d-deklassifikazzjoni u min awtorizzaha; kif ukoll in-numru ta' referenza tal-estratt deklassifikat. Wara d-deklassar tal-informazzjoni kklassifikata, id-dokument li jkun fih tali informazzjoni għandu jiġi rreġistratt fil-logbooks korrispondenti għal-livell antik u ġdid ta' klassifikazzjoni. Id-data tad-deklassar għandha tiġi rreġistrata, kif ukoll l-isem tal-persuna li awtorizzata. Id-dokument bl-informazzjoni deklassata u l-kopji kollha tiegħu għandhom jiġu kklassifikati skont il-livell ġdid ta' klassifikazzjoni u jinħażnu b'mod xieraq. L-informazzjoni kunfidenzjali (kemm jekk kopja fiżika u kemm jekk f'forma elettronika) li ma tkunx għadha meħtieġa għandha tinqered jew titħassar, bi qbil mal-istruzzjonijiet ta' trattament u r-regoli rilevanti dwar l-arkivjar. L-informazzjoni kklassifikata fil-livell "TRES SECRET UE/EU TOP SECRET" jew "SECRET UE/EU SECRET" jew l-ekwivalenti tiegħu, għandha tinqered mill-UIK. Għall-qrid tagħha għandha tkun xhud persuna li jkollha awtorizzazzjoni ta' sigurtà li tkun għallinqas tikkorrispondi mal-livell ta' klassifikazzjoni tal-informazzjoni li tkun qed tinqered. L-informazzjoni kklassifikata fil-livell "TRES SECRET UE/EU TOP SECRET" jew l-ekwivalenti tiegħu għandha tinqered biss bil-kunsens bil-miktub minn qabel tal-oriġinatur. L-informazzjoni kklassifikata fil-livell "CONFIDENTIEL UE/EU CONFIDENTIAL", "SECRET UE/EU SECRET" jew "TRÈS SECRET UE/EU TOP SECRET" jew l-ekwivalenti tiegħu għandha tinqered jew tiġi eliminata mill-UIK fuq l-istruzzjonijiet mill-oriġinatur jew minn awtorità kompetenti. Il-logbooks u r-reġistri l-oħra għandhom jiġu aġġornati konsegwentement. L-informazzjoni kklassifikata fil-livell RESTREINT UE/EU RESTRICTED jew l-ekwivalenti tiegħu għandha tinqered jew tiġi eliminata mill-UIK jew mill-korp/detentur ta' mandat fi ħdan il-parlament rilevanti. L-uffiċjal responsabbli għall-qerda u l-persuna li tixhed il-qerda għandhom jiffirmaw ċertifikat ta' qerda, li għandu jiġi ddepożitat u arkivjat fil-UIK. L-UIK għandha żżomm, flimkien mal-formoli ta' distribuzzjoni, iċ-ċertifikati ta' qerda relatati mal-informazzjoni kklassifikata fil-livell "TRES SECRET UE/EU TOP SECRET" jew l-ekwivalenti tiegħu għal żmien ta' mill-inqas għaxar snin, u, fil-każ tal-informazzjoni kklassifikata fil-livell "SECRET UE/EU SECRET" jew l-ekwivalenti tiegħu u fil-livell "CONFIDENTIEL UE/EU CONFIDENTIAL" jew l-ekwivalenti tiegħu għal żmien ta' mill-inqas ħames snin. Dokumenti li jinkludi informazzjoni kklassifikata għandhom jinqerdu permezz ta' metodi li jilħqu l-istandards rilevanti tal-Unjoni jew standards ekwivalenti sabiex ma jkunux jistgħu jiġu rikostruwiti kompletament jew parzjalment. Il-qrid tal-mezzi ta' ħżin informatiku li jkunu ntużaw għall-informazzjoni kklassifikata għandu jitwettaq bi qbil mal-istruzzjonijiet ta' trattament rilevanti. Il-qrid ta' informazzjoni kklassifikata għandu jiġi reġistrat fil-logbook rilevanti flimkien ma' din id-data: id-data u l-ħin tal-qrid; l-isem tal-uffiċjal responsabbli għall-qrid; identifikazzjoni tad-dokument jew il-kopji meqruda; il-forma fiżika oriġinali tal-IKUE meqruda; il-mezzi tal-qrid; kif ukoll il-post tal-qrid. L-informazzjoni kklassifikata, inkluża kwalunkwe nota/ittra ta' akkumpanjament, anness, irċevuta ta' depożitu u/jew partijiet oħra tal-fajl, għandha tiġi ttrasferita fl-arkivju sikur fiż-Żona Sikura sitt xhur wara li tkun ġiet ikkonsultata l-aħħar u sa mhux aktar tard minn sena wara li tkun ġiet iddepożitata. Ir-regoli dettaljati dwar l-arkivjar ta' informazzjoni kklassifikata għandhom jiġu stabbiliti fir-regoli ta' trattament. Fil-każ ta' "informazzjoni kunfidenzjali oħra", għandhom japplikaw ir-regoli ġenerali dwar il-ġestjoni tad-dokumenti bla ħsara għal kwalunkwe dispożizzjoni speċifika oħra dwar it-trattament tagħha. L-"assigurazzjoni tal-informazzjoni" (AI) fil-qasam tas-sistemi ta' informazzjoni hi l-fiduċja li s-sistemi ta' dan it-tip se jipproteġu l-informazzjoni kklassifikata li jittrattaw u li se jiffunzjonaw skont kif ikun hemm bżonn u meta jkun hemm bżonn, taħt il-kontroll ta' utenti leġittimi. AI effikaċi għandha tiżgura livelli xierqa ta' kunfidenzjalità, integrità, disponibilità, nonripudju u awtentiċità. L-AI għandha tkun ibbażata fuq proċess ta' mmaniġġjar tar-riskju. "Sistema ta' Komunikazzjoni u Informazzjoni" (SKI) għat-trattament ta' informazzjoni kklassifikata tfisser sistema li tippermetti informazzjoni li għandha tiġi trattata f'forma elettronika. Sistema ta' informazzjoni ta' dan it-tip għandha tinkludi l-assi kollha li tirrikjedi biex topera, inklużi l-infrastruttura, l-organizzazzjoni, il-persuna u r-riżorsi ta' informazzjoni. Is-SKI għandha tittratta l-informazzjoni kklassifikata bi qbil mal-kunċett ta' AI. Is-SKI għandha tgħaddi minn proċess ta' akkreditament. L-akkreditament għandu jkun immirat lejn il-ksib ta' assigurazzjoni li l-miżuri ta' sigurtà xierqa kollha jkunu ġew implimentati u li jkunu inkseb livell ta' protezzjoni suffiċjenti tal-informazzjoni kklassifikata tas-SKI bi qbil ma' dan l-avviż ta' sigurtà. Id-dikjarazzjoni ta' akkreditament għandha tistabbilixxi l-livell ta' klassifikazzjoni massimu tal-informazzjoni li tista' tiġi ttrattata fis-SKI, kif ukoll it-termini u l-kundizzjonijiet korrispondenti. Dawn il-proprjetajiet u kunċetti tal-AI huma essenzjali għas-sigurtà u għal funzjonament korrett tal-operazzjonijiet tas-SKI: disponibilità: il-proprjetà li tkun aċċessibbli u tista' tintuża fuq talba minn entità awtorizzata; kunfidenzjalità: il-proprjetà li l-informazzjoni ma tiġix żvelata lill-individwi, entitajiet jew proċessi mhux awtorizzati; integrità: il-proprjetà tas-salvagwardja tal-preċiżjoni u l-kompletezza tal-informazzjoni u l-assi; nonripudju: il-kapaċità li jiġi ppruvat li azzjoni jew avveniment ikunu seħħew, sabiex tiġi eskluża l-possibilta' ta' kwalunkwe ċaħda sussegwenti ta' dak l-avveniment jew dik l-azzjoni; Id-dispożizzjonijiet stabbiliti hawn taħt għandhom jifformaw il-linja ta' bażi għas-sigurtà ta' kwalunkwe SKI li tittratta informazzjoni kklassifikata. Ir-rekwiżiti dettaljati għall-implimentazzjoni ta' dawn id-dispożizzjonijiet għandhom jiġu definiti fil-politiki ta' sigurtà u l-linji gwida ta' sigurtà tal-AI. Il-ġestjoni tar-riskji ta' sigurtà għandha tkun parti integrali mid-definizzjoni, l-iżvilupp, l-operazzjoni u l-manutenzjoni tas-SKI. Il-ġestjoni tar-riskji (valutazzjoni, trattament, aċċettazzjoni u komunikazzjoni) għandha titwettaq bħala proċess iterattiv b'mod konġunt mir-rappreżentanti ta' sidien is-sistema, l-awtoritajiet proġettwali, l-awtoritajiet operattivi u l-awtoritajiet tal-approvazzjoni tas-sigurtà, kif stabbiliti fl-avviz ta' sigurtà 1, waqt li jintuża proċess pruvat, trasparenti u li jista' jinftiehem għall-valutazzjoni tar-riskji. L-ambitu tas-SKI u tal-assi tagħha għandhom ikunu ddefiniti b'mod ċar mill-bidu nett tal-proċess ta' ġestjoni tar-riskji. L-awtoritajiet kompetenti, kif stabbilit fl-Avviż ta' Sigurtà 1, għandhom jeżaminaw mill-ġdid it-theddid potenzjali għas-SKI u għandhom iżommu valutazzjonijiet tat-theddid li jkunu aġġornati u preċiżi, u li jirriflettu l-ambjent operattiv attwali. Għandhom jaġġornaw b'mod kostanti l-għarfien tagħhom dwar kwistjonijiet ta' vulnerabilità u jeżaminaw mill-ġdid perjodikament il-valutazzjoni tal-vulnerabilitajiet biex iżommu ruħhom aġġornati fir-rigward tal-ambjent informatiku dejjem jinbidel. L-għan tat-trattament tar-riskji ta' sigurtà għandu jkun l-applikazzjoni ta' sett ta' miżuri ta' sigurtà li jirriżulta f'bilanċ sodisfaċenti bejn ir-rekwiżiti tal-utent, l-ispejjeż u r-riskju ta' sigurtà residwu. L-akkreditament ta' SKI għandu jinkludi dikjarazzjoni formali tar-riskju residwu u aċċettazzjoni tar-riskju residwu minn awtorità responsabbli. Ir-rekwiżiti speċifiċi, l-iskala u l-grad ta' dettall stabbiliti mill-AAS rilevanti għall-akkreditament ta' SKI għandhom ikunu proporzjonati mar-riskju vvalutat, filwaqt li jitqiesu l-fatturi rilevanti kollha, inkluż il-livell ta' klassifikazzjoni tal-informazzjoni kklassifikata ttrattata fis-SKI. L-iżgurar tas-sigurtà għandu jkun rekwiżit matul iċ-ċiklu tal-ħajja kollu ta' SKI minn meta tibda sa meta tiġi rtirata mis-servizz. Ir-rwol u l-interazzjoni ta' kull attur involut fi SKI fir-rigward tas-sigurtà tagħha għandhom jiġu identifikati għal kull fażi taċ-ċiklu tal-ħajja. Is-SKI, inklużi l-miżuri ta' sigurtà tekniċi u mhux, għandha tkun soġġetta għal testijiet ta' sigurtà matul il-proċess ta' akkreditament biex jiġi żgurat li jkun inkiseb il-livell xieraq ta' assigurazzjoni u biex jiġi vverifikat li s-SKI, inklużi l-miżuri ta' sigurta' tekniċi u non-tekniċi jkunu ġew implimentati, integrati u kkonfigurati b'mod korrett. Perjodikament għandhom jitwettqu valutazzjonijiet, ispezzjonijiet u rieżamijiet tas-sigurtà matul l-operazzjoni u l-manutenzjoni ta' SKI u meta jseħħu ċirkostanzi eċċezzjonali. Id-dokumentazzjoni ta' sigurtà għal SKI għandha tevolvi matul iċ-ċiklu ta' ħajjitha bħala parti integrali mill-proċess tal-ġestjoni tal-bidla. Il-proċeduri ta' reġistrazzjoni mwettqa minn SKI, meta jkun rikjest, għandhom jiġu vverifikati bħala parti mill-proċess ta' akkreditament. L-AAI għandha tiżviluppa l-aħjar prassi għall-protezzjoni tal-informazzjoni kklassifikata ttrattata mis-SKI. Il-linji gwida għall-aħjar prassi għandhom jistabbilixxu l-miżuri ta' sigurtà tekniċi, fiżiċi, organizzattivi u proċedurali għal SKI li l-effikaċja tagħhom kontra theddid u vulnerabilitajiet partikulari tkun ġiet pruvata. Il-protezzjoni tal-informazzjoni kklassifikata ttrattata mis-SKI għandha tistlet mit-tagħlimiet li jkunu ħadu l-entitajiet involuti fl-AI. Id-disseminazzjoni u l-implimentazzjoni sussegwenti tal-aħjar prassi għandhom jgħinu biex jinkiseb livell ta' assigurazzjoni ekwivalenti għas-SKI operati mis-segretarjat tal-Parlament li jittratta informazzjoni kklassifikata. Sabiex jiġi mitigat ir-riskji għal SKI, għandha tiġi implimenta firxa ta' miżuri ta' sigurtà tekniċi u mhux, organizzati bħala livelli multipli tad-difiża. Dawn il-livelli għandhom jinkludu: deterrenza: il-miżuri ta' sigurtà mmirati lejn id-dissważjoni ta' kwalunkwe avversarju li jkunu qed jippjana li jattakka s-SKI; prevenzjoni: il-miżuri ta' sigurtà mmirati lejn il-prevenzjoni jew l-ibblukkar ta' attakk fuq is-SKI; skoperta: il-miżuri ta' sigurtà mmirati lejn l-iskoperta li jkun seħħ attakk fuq is-SKI; reżiljenza: il-miżuri ta' sigurtà mmirati lejn il-limitazzjoni tal-impatt ta' attakk għal sett minimu ta' informazzjoni jew assi ta' SKI u l-prevenzjoni ta' ħsara ulterjuri; kif ukoll irkupru: il-miżuri ta' sigurtà mmirati lejn il-ksib mill-ġdid ta' qagħda ta' sigurtà għas-SKI. Il-grad ta' kemm it-tali miżuri ta' sigurtà jkunu stretti għandu jiġi stabbilit b'segwitu għal valutazzjoni tar-riskji. L-awtoritajiet kompetenti, kif speċifikat fl-avviż ta' sigurtà 1, għandhom jiżguraw li jkunu jistgħu jirreaġixxu għall-inċidenti li jittraxxendu l-fruntieri organizzati b'tali mod li jikkoordinaw ir-reazzjonijiet u jaqsmu l-informazzjoni dwar dawk l-inċiedenti u r-rikji relatati (kapaċitajiet ta' reazzjoni għall-emerġenzi informatiċi). Sabiex jiġu evitati r-riskji bla bżonn, għandhom jiġu implimentati biss dawk il-funzjonalitajiet, l-apparat u s-servizzi meħtieġa biex jiġu sodisfatti r-rekwiżiti operattivi. L-utenti u l-proċessi awtomatizzati ta' SKI għandhom jingħataw biss l-aċċess, il-privileġġi jew l-awtorizzazzjonijiet li jirrikjedu għat-twettiq tal-kompiti tagħhom sabiex tiġi limitata kwalunkwe ħsara li tirriżulta minn inċidenti, żbalji jew użu mhux awtorizzat tar-riżorsi ta' SKI. Is-sensibilità dwar ir-riskji u l-miżuri ta' sigurtà disponibbbli hi l-ewwel linja ta' difiża għas-sigurtà ta' SKI. B'mod partikulari, il-persunal kollu involut fiċ-ċiklu tal-ħajja ta' SKI, inklużi l-utenti, għandu jifhem: li l-fallimenti tas-sigurtà jistgħu jagħmlu ħsara sinifikanti lis-SKI li tkun qed tittratta informazzjoni kklassifikata; il-ħsara potenzjali għal ħaddieħor li tista' tirriżulta mill-interkonnettività u l-interdipendenza; kif ukoll ir-responsabilità individwali tagħhom u l-obbligu individwali tagħhom li jagħtu rendikont ta' għemilhom fir-rigward tas-sigurtà ta' SKI bi qbil mar-rwoli tagħhom fi ħdan is-sistemi u l-proċessi. Sabiex jiġi żgurat li r-responsabilitajiet ta' sigurtà jinftiehmu, għandu jkun obbligatorju li jingħata taħriġ dwar l-edukazzjoni u s-sensibilità fil-qasam tal-AI għall-persunal kollu involut, inkluża d-diriġenza ta' livell għoli, il-Membri tal-Parlament Ewropew u l-utenti tas-SKI. SKI li tirratta l-informazzjoni kklassifikata fil-livell CONFIDENTIEL UE/EU CONFIDENTIAL, SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu għandha tiġi protetta b'tali mod li l-informazzjoni ma tkunx tista' tiġi kompromessa minn emanazzjonijiet elettromanjetiċi mhux intenzjonati ("miżuri ta' sigurtà TEMPEST") Meta l-protezzjoni tal-informazzjoni kklassifikata tkun provduta minn prodotti kriptografiċi, it-tali prodotti għandhom jiġu ċċertifikati mill-AAS bħala prodotti kriptografiċi approvati mill-UE. Matul it-trażmissjoni tal-informazzjoni kklassifikata b'mezz elettroniċi, għandhom jintużaw prodotti kriptografiċi approvati mill-UE. Minkejja dan ir-rekwiżit, proċeduri speċifiċi jew konfigurazzjonijiet tekniċi speċifiċi jistgħu jiġu applikati f'ċirkostanzi ta' emerġenza kif speċifikati fil-punti 41 sa 44. Il-livell ta' fiduċja rikjest fil-miżuri ta' sigurtà, definit bħala livell ta' assigurazzjoni, għandu jiġi stabbilit b'segwitu għall-eżitu tal-proċess ta' ġestjoni tar-riskji u bi qbil mal-politiki u l-linji gwidi ta' sigurtà rilevanti. Il-livell ta' assigurazzjoni għandu jiġi vverifikat bl-użu ta' proċessi u metodoloġiji rikonoxxuti internazzjonalment jew approvati nazzjonalment. Dawn jinkludu prinċipalment il-valutazzjoni, il-kontrolli u l-awditjar. L-AAS għandha tapprova linji gwidi ta' sigurtà dwar il-kwalifikazzjoni u l-approvazzjoni tal-prodotti ta' sigurtà informatika nonkriptografiċi. Meta t-trażmissjoni ta' informazzjoni kklassifikata tkun limitata għaż-Żona Sikura, jistgħu jintużaw distribuzzjoni mhux kriptata jew kriptaġġ ta' livell aktar baxx abbażi tal-eżitu ta' proċess ta' ġestjoni tar-riskju u soġġett għall-approvazzjoni tal-AAS. Interkonnessjoni għandha tfisser il-konnessjoni diretta ta' żewġ sistemi informatiċi jew aktar għall-iskop tal-kondiviżjoni tad-data u riżorsi ta' informazzjoni oħrajn b'mod unidirezzjonali jew multidirezzjonali. Is-SKI għandhom jittrattaw lil kwalunkwe sistema informatika interkonnessa bħala waħda mhux fdata u għandhom jimplimentaw miżuri protettivi għall-kontroll tal-iskambju ta' informazzjoni kklassifikata ma' kwalunkwe SKI oħra. Għall-interkonnessjonijiet kollha ta' SKI ma' sistema informatika oħra, għandhom jiġu sodisfatti r-rekwiżiti bażiċi li ġejjin: ir-rekwiżiti bażiċi jew operattivi għat-tali interkonnessjonijiet għandhom jiġu ddikjarati u approvati mill-awtoritajiet kompetenti; l-interkonnessjoni kkonċernata għandha tgħaddi minn proċess ta' ġestjoni tar-riskji u ta' akkreditament u għandha tirrikjedi l-approvazzjoni tal-AAS kompetenti; Servizzi ta' Protezzjoni (SP) għandhom jiġu implimentati fil-perimetru ta' SKI. M'għandu jkun hemm l-ebda interkonnessjoni bejn SKI akkreditat u netwerk mhux protett jew pubbliku, ħlief fejn is-SKI jkun approva SP installati għat-tali skop bejn is-SKI u n-netwerk mhux protett jew pubbliku. Il-miżuri ta' sigurtà għat-tali interkonnessjonijiet għandhom jerġgħu jiġu eżaminati mill-AAI kompetenti u approvati mll-AAS kompetenti. Meta n-netwerk mhux protett jew pubbliku jintuża biss għat-trasport u d-data tkun ġiet ikkriptata minn prodott kriptografiku ċċertifikat mill-UE bi qbil mal-paragrafu 27, it-tali konnessjoni m'għandhiex titiqies bħala interkonnessjoni. L-interkonnessjoni diretta jew f'kaskata għal netwerk mhux protess jew pubbliku ta' SKI akkreditata għat-trattament tal-informazzjoni kklassifikata fil-livell "TRES SECRET UE/EU TOP SECRET" jew l-ekwivalenti tiegħu jew "SECRET UE/EU SECRET" jew l- ekwivalenti tiegħu għandha tkun ipprojbita. Il-mezzi ta' ħżin informatiku għandhom jinqerdu bi qbil mal-proċeduri approvati mill-awtoritajiet kompetenti għas-sigurtà. Il-mezzi ta' ħżin informatiku għandhom jerġgħu jintużaw, jiġu deklassati jew deklassifikati bi qbil mal-istruzzjonijiet ta' trattament. Il-proċeduri speċifiċi deskritti hawn taħt jistgħu jiġu applikati f'emerġenza, bħal matul sitwazzjonijiet imminenti jew attwali ta' kriżi, kunflitt jew gwerra jew f'ċirkustanzi operattivi eċċezzjonali. L-informazzjoni kklassifikata tista', bil-kunsens tal-awtorita' kompetenti, tiġi trażmessa permezz ta' prodotti kriptografiċi li jkunu ġew approvati għal-livell ta' klassifikazzjoni aktar baxx jew mingħajr kriptaġġ, jekk kwalunkwe dewmien ikun jikkawża ħsara kjarament aktar sinifikanti minn dik li jkun jinvolvi kwalunkwe żvelar tal-materjal ikklassifikat u jekk: min jibagħtu u min jirċevih ma jkollhomx il-faċilità ta' kriptaġġ rikjesta jew ma jkollhom l-ebda faċilità ta' kriptaġġ; kif ukoll il-materjal ikklassifikat ma jkunx jista' jitwassal fil-ħin suffiċjenti b'mezzi oħra. L-informazzjoni kklassifikata trażmessa fiċ-ċirkostanzi stabbiliti fil-paragrafu 41 m'għandu jkollha l-ebda marka jew indikazzjoni li tiddistingwiha mill-informazzjoni li ma tkunx ikklassifikata jew li tista' tiġi protetta bi prodott kriptografiku disponibbli. Min jirċeviha għandu jiġi avżat rigward il-livell ta' klassifikazzjoni, bla dewmien, b'mezzi oħra. Fil-każ li jiġu applikati l-paragrafi 41 jew 42, għandu jsir rapport sussegwenti lill-awtorità kompetenti. Dan l-avviż ta' sigurtà jistabbilixxi l-prinċipji ta' sigurtà għall-ħolqien ta' ambjent sikur għall-iżgurar tat-trattament korrett ta' informazzjoni kunfidenzjali fil-Parlament Ewropew. Dawn il-prinċipji, inkluż dawk relatati mas-sigurtà teknika, għandhom jiġu supplimentati mill-istruzzjonijiet ta' trattament. Ir-riskju għall-informazzjoni kklassifikata għandu jiġi ġestit bħala proċess. Dak il-proċess għandu jkun immirat biex jistabbilixxi r-riskji magħrufa għas-sigurtà, biex jiddefinixxi l-miduri ta' sigurtà għat-tnaqqis tat-tali riskji lejn livell aċċettabbli bi qbil mal-prinċipji bażiċi u l-istandards minimiu stabbiliti f'dan l-avviż ta' sigurtà, biex jiġu applikati dawk il-miżuri b'konformità mal-kunċett tad-difiża fil-fond kif definit fl-Avviż ta' Sigurtà 3. L-effikaċja tat-tali miżuri għandha tiġi vvalutata kontinwament; Il-miżuri ta' sigurtà għall-protezzjoni tal-informazzjoni kklassifikata matul iċ-ċiklu ta' ħajjitha għandhom ikunu proporzjonati b'mod partikolari mal-klassifikazzjoni ta' sigurtà tagħha, il-forma u l-volum tal-informazzjoni jew il-materjal kkonċernat, il-post fejn ikunu jinsabu l-faċilitajiet li jospitaw informazzjoni kklassifikata u l-kostruzzjoni tagħhom, kif ukoll it-theddida vvalutata lokalment ta' attivitajiet malizzjużi u/jew kriminali, inklużi l-ispjonaġġ, is-sabotaġġ u t-terroriżmu. Il-pjanijiet ta' kontinġenza għandhom iqisu l-ħtieġa ta' protezzjoni ta' informazzjoni kklassifikata matul is-sitwazzjonijiet ta' emerġenza b'mod li jiġu evitati l-aċċess mhux awtorizzat, l-iżvelar jew it-telf tal-integrità jew tad-disponibilità. Il-miżuri preventivi u ta' rkurpu għall-minimizzazzjoni tal-impatt ta' fallimenti jew inċidenti ewlenin fuq it-trattament u l-ħżin ta' informazzjoni kklassifikata għandhom ikunu inklużi fil-pjanijiet ta' kontinwità operattiva. Il-livell ta' klassifikazzjoni jew ta' mmarkar assenjat lill-informazzjoni jistabbilixxi l-livell ta' protezzjoni mogħti lilha fl-oqsma tas-sigurtà fiżika. L-informazzjoni li jixirqilha tiġi kklassifikata għandha tiġi mmarkata u ttrattata bħala tali tkun xi tkun il-forma fiżika tagħha. Il-klassifikazzjoni tagħha għandha tiġi kkomunikata b'mod ċar lil min jirċeviha, jew b'marka ta' klassifikazzjoni (jekk titwassal f'forma miktuba, kemm jekk tkun fuq karta jew inkella f'SKI) jew bi tħabbira (jekk titwassal f'forma orali, bħal pereżempju waqt konverżazzjoni jew preżentazzjoni). Il-materjal ikklassifikat għandu jiġi mmarkat fiżikament b'mod li jippermetti identifikazzjoni faċli tal-klassifikazzjoni tas-sigurtà tiegħu. L-informazzjoni kunfidenzjali, m'għandha, fl-ebda ċirkostanza, tinqara f'postijiet pubbliċi fejn individwu li ma jkollux bżonn jafha jkun jista' jaraha, eż. fuq ferrovija jew f'ajruplan, kafè, bar, eċċ. M'għandhiex titħalla fis-sejfijiet jew il-kmamar ta' lukandi. M'għandhiex titħalla bla sorveljanza f'postijiet pubbliċi. L-UIK hi responsabbli għall-iżgurar tas-sigurtà fiżika fil-ġestjoni tal-informazzjoni kunfidenzjali depożitata fil-faċilitajiet sikuri tagħha. L-UIK hi responsabbli wkoll għall-ġestjoni tal-faċilitajiet sikuri tagħha. Is-sigurtà fiżika fil-ġestjoni tal-informazzjoni kklassifikata fil-livell "RESTREINT EU/EU RESTRICTED" jew l-ekwivalenti tiegħu u ta' "informazzjoni kunfidenzjali oħra" hi r-responsabilità tal-korp/detentur ta' mandat fi ħdan il-parlament rispettiv. Id-Direttorat għas-Sigurtà u l-Valutazzjoni tar-Riskju għandu jiżgura s-sigurtà personali u l-awtoritzzazzjoni ta' sigurtà meħtieġa għall-iżgurar ta' trattament b'sigurtà tal-informazzjoni kunfidenzjali fil-Parlament Ewropew. Id-Direttorat għall-Informatika għandu jipprovdi konsulenza u jiżgura li kwalunkwe SKI maħluq jew użata tkun kompletament konformi mal-Avviż ta' Sigurtà 3 u l-istruzzjonijiet ta' trattament rispettivi. Faċilitajiet sikuri jistgħu jiġu installati skont l-istandards ta' sigurtà teknika u bi qbil mal-livell assenjat għall-informazzjoni kunfidenzjali kif definit fl-Artikolu 7. Il-faċilitajiet sikuri għandhom jiġu ċċertifikati mill-AAS u vvalidati mill-AS. Meta informazzjoni kklassifikata fil-livell "RESTREINT EU/EU RESTRICTED" jew l-ekwivalenti tiegħu u "informazzjoni kunfidenzjali oħra" tiġi ddepożitata mal-UIK u trid tiġi kkonsultata barra ż-Żona Sikura, l-UIK għandha titrażmetti kopja lis-servizz awtorizzat adegwat li għandu jiżgura li l-konsultazzjoni u t-trattament tal-informazzjoni kkonċernata ikunu konformi mal-Artikolu 8(2) u l-Artikolu 10 ta' din id-Deċiżjoni u l-istruzzjonijiet ta' trattament xierqa. Meta informazzjoni kklassifikata fil-livell "RESTREINT EU/EU RESTRICTED" jew l-ekwivalenti tiegħu u "informazzjoni kunfidenzjali oħra" tiġi ddepożitata ma' korp/detentur ta' mandat fi ħdan il-parlament apparti l-UIK, is-segretarjat ta; dak il-korp/detentur ta' mandat fi ħdan il-parlament għandu jiżgura li l-konsultazzjoni u t-trattament tal-informazzjoni kkonċernata jkunu konformi mal-Artikolu 7(3), l-Artikolu 8(1), (2) u (4), l-Artikolu 9(3), (4) u (5), l-Artikolu 10(2) sa (6) u l-Artikolu 11 ta' din id-Deċiżjoni u l-istruzzjonijiet ta' trattament xierqa. Meta xi ħadd ikun irid jikkonsulta informazzjoni kklassifikata fil-livell "CONFIDENTIEL UE/EU CONFIDENTIAL", SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu fiż-Żona Sikura, l-UIK għandha tiżgura li l-konsultazzjoni u t-trattament tal-informazzjoni kkonċernata ikunu konformi mal-Artikoli 9 u 10 ta' din id-Deċiżjoni u l-istruzzjonijiet ta' trattament xierqa. Il-miżuri ta' sigurtà teknika jaqgħu taħt ir-responsabilità tal-AAS li għandha tiiddetermina fl-istruzzjonijiet ta' trattament xierqa l-miżuri ta' sigurtà teknika speċifiċi li għandhom japplikaw. Il-Kmamar tal-Qari Sikuri għall-konsultazzjoni tal-informazzjoni kklassifikata fil-livell "RESTREINT EU/EU RESTRICTED" jew l-ekwivalenti tiegħu u ta' "informazzjoni kunfidenzjali oħra" għandhom jikkonformaw mal-miżuri ta' sigurtà teknika speċifiċi, kif previst fl-istruzzjonijiet ta' trattament. Iż-Żona Sikura għandha tinkludi l-faċilitajiet li ġejjin: Kamra għall-Verifikazzjoni tal-Aċċess ta' Sigurtà (VAS), li għandha tiġi installata skont il-miżuri ta' sigurtà teknika, kif stabbiliti fl-istruzzjonijiet ta' trattament. L-aċċess għal din il-faċilità għandu jiġi reġistrat. Il-VAS għandha tilħaq l-ogħla standards f'dak li jirrigwarda l-identifikazzjoni ta' persuni b'aċċess, reġistrazzjonijiet bil-video u spazju sikur fejn ikunu jistgħu jiġu ddepożitati dawk l-elementi personali li mhumiex permessi fil-kmamar sikurizzati (apparat telefoniku, pinen, eċċ.); sala ta' komunikazzjoni minn fejn tiġi trażmessa u riċevuta informazzjoni kklassifikata, inkluża l-informazzjoni kklassifikata kriptata, bi qbil mal-avviż ta' sigurtà 3 u mal-istruzzjonijiet ta' trattament rispettivi; arkivju sikur, li fih għandhom jintużaw kontenituri separati approvati u ċċertifikati għall-informazzjoni kklassifikata fil-livell RESTREINT UE/EU RESTRICTED, "CONFIDENTIEL UE/EU CONFIDENTIAL" u/jew "SECRET EU/EU SECRET" jew l-ekwivalenti tiegħu. L-informazzjoni kklassifikata fil-livell "TRES SECRET UE/EU TOP SECRET" jew l- ekwivalenti tiegħu għandha titqiegħed f'kamra separata f'kontenitur speċifiku ċċertifikat. L-uniku materjal addizzjonali disponibbli f'dik il-kamra għandu jkun l-iskrivanija awżiljari għat-trattament tal-arkivju mill-UIK; sala tar-reġistru, li għandha tipprovdi l-għodda meħtieġa biex jiġi żgurat li r-reġistrazzjoni tkun tista' ssir fuq karta jew elettronikament u għalhekk għandha tkun mgħammra bil-faċilitajiet sikurizzati meħtieġa għall-installazzjoni tas-SKI xieraq. Is-sala tar-reġistru biss jista' jkollha apparat ta' riproduzzjoni approvat u akkreditat (biex isiru kopji fuq karta jew f'forma elettronika). L-istruzzjonijiet ta' trattament għandhom jispeċifikaw liema apparat ta' riproduzzjoni hu approvat u akkreditat. Is-sala tar-reġistru għandha tipprovdi wkoll l-ispazju meħtieġ biex il-materjal akkreditat ikun jista' jinħażen u jiġi ttrattat biex jippermetti l-immarkar, l-ikkopjar u t-trażmissjoni tal-informazzjoni kklassifikata f'forma fiżika, skont il-livell ta' klassifikazzjoni. Kull materjal akkreditat għandu jiġi ddefinit mill-UIK u għandu jiġi akkreditat mill-AAS, b'konformita' mal-parir riċevut mill-AOAI. Is-sala għandha tkun mgħammra wkoll bl-apparat tal-qrid akkreditat li jkun ġie approvat għall-ogħla livell ta' klassifikazzjoni, kif deskritt fl-istruzzjonijiet ta' trattament. It-traduzzjoni tal-informazzjoni kklassifikata fil-livell "CONFIDENTIEL UE/EU CONFIDENTIAL", SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu għandha ssir fis-sala tar-reġistru, fis-sistema xierqa u akkreditata. Is-sala tar-reġistru għandha tipprovdi stazzjonijiet tax-xogħol għal massimu ta' żewġ tradutturi fl-istess ħin u fuq l-istess dokument. Għandu jkun preżenti membru wieħed tal-persunal tal-UIK. kamra tal-qari, għall-konsultazzjoni individwali ta' informazzjoni kklassifikata minn persuni awtorizzati kif dovut. Il-kamra tal-qari għandu jkollha biżżejjed spazju għal żewġ persuni, inkluż membru tal-persunal tal-UIK li għandu jkun preżenti tul kull konsultazzjoni. Il-livell ta' sigurtà ta' din il-kamra għandu jkun adegwat għall-konsultazzjoni ta' informazzjoni kklassifikata fil-livell "CONFIDENTIEL UE/EU CONFIDENTIAL", SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu. Il-kamra tal-qari tista' tkun mgħammra b'apparat TEMPEST biex tippermetti l-konsultazzjoni elettronika, meta jkun meħtieġ, bi qbil mal-livell ta' klassifikazzjoni tal-informazzjoni kkonċernata. sala għal-laqgħat, li għandha tkun tista' takkomoda massimu ta' 25 persuna għall-finijiet ta' diskussjoni ta' informazzjoni kklassifikata fil-livell "CONFIDENTIEL UE/EU CONFIDENTIAL", "SECRET EU/EU SECRET" jew l-ekwivalenti tiegħu. Is-sala għal-laqgħat għandha tipprovdi l-faċilitajiet sikuri tekniċi u ċċertifikati meħtieġa għall-interpretazzjoni lejn u minn massimu ta' żewġ lingwi. Meta ma tkunx qed tintuża għal-laqgħat, is-sala għal-laqgħat tista' tintuża wkoll bħala kamra tal-qari addizzjonali għal konsultazzjoni individwali. F'każijiet eċċezzjonali, l-UIK tista' tippermetti lil aktar minn persuna awtorizzata waħda tikkonsulta l-informazzjoni kklassifikata, sakemm kull min ikun fis-sala jkollu l-istess livell ta' awtorizzazzjoni u l-istess ħtieġa li jkun jaf l-informazzjoni. M'għandux ikun permess li aktar minn erba' persuni jikkonsultaw informazzjoni kklassifikata fl-istess ħin. Il-preżenza tal-uffiċjali mill-UIK għandha titqawwa; kmarar sikurizzati tekniċi fejn ikunu jistgħu jitqiegħdu t-tagħmir tekniku kollu marbut mas-sigurtà taż-Żona Sikura kollha, u s-servers informatiċi sikurizzati. Iż-Żona Sikura għandha tikkonforma mal-istandards ta' sigurtà internazzjonali applikabbli u għandha tiġi ċċertifkata mid-Direttorat għas-Sigurtà u l-Valutazzjoni tar-Riskju. Iż-Żona Sikura għandu jkun fiha l-apparat tekniku ta' sigurtà minimu li ġej: sistemi ta' allarm u ta' monitoraġġ tas-sigurtà; tagħmir ta' sikurezza u sistemi ta' emerġenza (sistema ta' twissija bidirezzjonali); sistema ta' identifikazzjoni f'każ ta' dħul; kontroll tal-aċċess (inkluża sistema ta' sigurtà bijometrika); armarji; protezzjoni Anti Elettromanjetika Fejn jinħtieġu miżuri ta' sigurtà teknika addizzjonali, dawn għandhom jiżdiedu mill-AAS, li taġixxi f'kooperazzjoni mill-qrib mal-UIK u bl-approvazzjoni tal-AS. It-tagħmir infrastrutturali jista' jiġi konness mas-sistemi ta' ġestjoni ġenerali tal-bini fejn tkun tinsab iż-Żona Sikura. Madankollu, it-tagħmir ta' sigurtà ddedikat għall-kontroll tal-aċċess u għas-SKI għandu jkun indipendenti minn kwalunkwe sistema eżistenti oħra ta' dan it-tip fil-Parlament Ewropew. L-ispezzjonijiet taż-Żona Sikura għandhom jitwettqu b'mod regolari mill-AAS u fuq it-talba tal-UIK. L-AAS għandha tfassal u żżomm aġġornata lista għall-kontroll tal-ispezzjonijiet ta' sigurtà tal-elementi li jkunu jridu jiġu vverifikati matul ispezzjoni b'mod konformi mal-istruzzjonijiet ta' trattament. Meta tiġi trasportata, l-informazzjoni kunfidenzjali għandha tkun moħbija mill-għajnejn u m'għandha tagħti l-ebda indikazzjoni tan-natura kunfidenzjali tal-kontenut tagħha, bi qbil mal-istruzzjonijiet ta' trattament. Il-messaġġiera jew il-persunal bil-livell xieraq ta' awtorizzazzjoni ta' sigurtà biss jistgħu jittrasportaw informazzjoni kklassifikata fil-livell "CONFIDENTIEL UE/EU CONFIDENTIAL", SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu. Informazzjoni kunfidenzjali tista' tintbagħat biss bil-posta esterna jew bit-trasport bl-idejn 'il barra minn bini bi qbil mal-kundizzjonijiet stabbiliti fl-istruzzjonijiet ta' trattament. L-informazzjoni kklassifikata fil-livell "CONFIDENTIEL UE/EU CONFIDENTIAL", SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu m'għandha qatt tintbagħat permezz ta' email jew fax, anke permezz ta' sistema ta' email 'sikura' jew fax kriptografiku. L-informazzjoni fil-livell "RESTREINT EU/EU RESTRICTED" jew l-ekwivalenti tiegħu u "informazzjoni kunfidenzjali oħra" tista' tintbagħat permezz ta' email bl-użu ta' sistema ta' kriptaġġ akkreditata. Il-livell ta' klassifikazzjoni jew ta' mmarkar assenjat lill-informazzjoni kunfidenzjali għandu jiddetermina l-livell ta' protezzjoni mogħti lilha fil-prospettiva tal-ħżin tagħha. Għandha tiġi maħżuna fit-tagħmir iċċertifikat għal dak l-iskop bi qbil mal-istruzzjonijiet ta' trattament. L-informazzjoni kklassifikata fil-livell "RESTREINT EU/EU RESTRICTED" jew l-ekwivalenti tiegħu u "informazzjoni kunfidenzjali oħra": għandha tinħażen f'armadju ta' tip standard, tal-azzar u msakkar, jew f'uffiċċju jew f'żona ta' xogħol, meta ma tkunx qed tintuża effettivament; m'għandhiex titħalla mhux issorveljata, sakemm ma tkunx imsakkra u maħżuna kif suppost; m'għandhiex titħalla fuq skrivanija, mejda, eċċ. b'tali mod li tkun tista' tinqara jew titneħħa minn kwalunkwe individwu mhux awtorizzat, eż. viżitaturi, persunal għat-tindif u għall-manutenzjoni eċċ; m'għandhiex tintwera lil kwalunkwe individwu mhux awtorizzat jew tiġi diskussa miegħu. L-informazzjoni kklassifikata fil-livell "RESTREINT EU/EU RESTRICTED" jew l-ekwivalenti tiegħu u "informazzjoni kunfidenzjali oħra" għandha tinħażen biss fis-segretarjati tal-korpi/detenturi ta' mandat fi ħdan il-parlament, jew fl-UIK bi qbil mal-istruzzjonijiet ta' trattament. L-informazzjoni kklassifikata fil-livell "CONFIDENTIEL UE/EU CONFIDENTIAL", SECRET UE/EU SECRET jew TRÈS SECRET UE/EU TOP SECRET jew l-ekwivalenti tiegħu: għandha tinħażen fiż-Żona Sikura, f'kontenitur ta' sigurtà jew f'kamra mgħammra għal skopijiet ta' sigurtà. B'mod eċċezzjonali, pereżempju fil-każ li l-UIK tkun magħluqa, tista' tinħażen f'depożitu sikur approvat u ċċertifikat għand is-servizzi ta' sigurtà; m'għandhiex titħalla mhux issorveljata fiż-Żona Sikura fi kwalunkwe ħin, mingħajr ma tissakkar qabel f'sejf approvat (anke għall-iqsar assenzi); m'għandhiex titħalla fuq skrivanija, mejda, eċċ. b'tali mod li tkun tista' tinqara jew titneħħa minn persuna mhux awtorizzata, anke jekk il-membru responsabbli tal-persunal tal-UIK jibqa' fil-kamra. Meta dokument li jinkludi informazzjoni kklassifikata jkun qed jiġi prodott f'forma elettronika fiż-Żona Sikura, il-kompjuter għandu jissakkar u l-iskrin jitqiegħed f'qagħda inaċċessibbli jekk l-oriġinatur jew il-membru responsabbli tal-persunal tal-UIK jitlaq mill-kamra (anke għall-iqsar assenzi). Funzjoni li ssakkar il-kompjuter awtomatikament wara ftit minuti m'għandhiex titqies bħala miżura suffiċjenti. Dan l-avviż ta' sigurtà jirrigwarda biss l-informazzjoni kklassifikata. Jistabbilixxi d-dispożizzjonijiet għall-implimentazzjoni tal-istandards minimi komuni tal-Parti 1 tal-Anness I għal din id-Deċiżjoni. Is-'sigurtà industrijali' hi l-applikazzjoni tal-miżuri għall-iżgurar tal-protezzjoni tal-informazzjoni kklassifikata minn kuntratturi jew subkuntratturi fin-negozjati prekuntrattwali u matul iċ-ċiklu tal-ħajja tal-kuntratti kklassifikati. Il-kuntratti ta' dan it-tip m'għandhomx jinvolvu l-aċċess għall-informazzjoni kklassifikata fil-livell "TRÈS SECRET UE/EU TOP SECRET". Il-Parlament Ewropew, bħala l-awtorità kontraenti, għandu jiżgura li jkun hemm konformità mal-istandards minimi rigward is-sigurtà industrijali stabbiliti f'din id-Deċiżjoni, u msemmijin fil-kuntratt, meta jiġu mogħtija kuntratti kklassifikati lil entitajiet industrijali u ta' tip ieħor. Qabel it-tnedija ta' sejħa għal offerti jew l-għoti ta' kuntratt klassifikat, il-Parlament Ewropew, bħala l-awtorità kontraenti, għandu jiddetermina l-klassifikazzjoni ta' sigurtà ta' kwalunkwe informazzjoni li għandha tingħata lill-offerenti u lill-kuntratturi, kif ukoll il-klassifikazzjoni ta' sigurtà ta' kwalunkwe informazzjoni li għandha tinħoloq mill-kuntrattur. Għal dak il-fini, għandu jħejji Gwida tal-Klassifikazzjoni ta' Sigurtà (GKS) li għandha tintuża għall-prestazzjoni tal-kuntratt. Sabiex tiġi ddeterminata l-klassifikazzjoni ta' sigurtà tad-diversi elementi ta' kuntratt ikklassifikat, għandhom japplikaw il-prinċipji li ġejjin: fit-tħejjija ta' GKS, il-Parlament Ewropew għandu jqis l-aspetti ta' sigurtà rilevanti kollha, inkluża l-klassifikazzjoni ta' sigurtà assenjata għal informazzjoni li hija pprovduta u approvata mill-oriġinatur tal-informazzjoni li għandha tintuża għall-użu fir-rigward tal-kuntratt; il-livell ġenerali ta' klassifikazzjoni tal-kuntratt ma jistax ikun anqas mill-ogħla livell ta' klassifikazzjoni ta' kwalunkwe wieħed mill-elementi tiegħu. Ir-rekwiżiti ta' sigurtà speċifiċi għal kuntratt għandhom jiġu deskritti f'Ittra dwar Aspetti ta' Sigurtà (SAL). Is-SAL għandu jkun fiha, fejn xieraq, il-GKS u għandha tkun parti integrali minn kuntratt jew subkuntratt ikklassifikat. Is-SAL għandu jkun fiha d-dispożizzjonijiet li jirrikjedu li l-kuntrattur u/jew is-subkuntrattur jikkonformaw mal-istandards minimi stabbiliti f'din id-Deċiżjoni. In-nuqqas ta' konformità ma' dawk l-istandards minimi jista' jikkostitwixxi raġuni suffiċjenti għat-terminazzjoni tal-kuntratt. Skont l-ambitu tal-programmi jew proġetti li jinvolvu aċċess għal jew trattament jew ħżin ta' IKUE, jistgħu jitħejjew Istruzzjonijiet ta' Sigurtà ta' Programm/Proġett speċifiċi (ISP) mill-awtorità kontraenti magħżula għall-ġestjoni tal-programm jew proġett ikkonċernat. ASF għandha tingħata mill-ASN jew kwalunkwe awtorità ta' sigurtà kompetenti oħra ta' Stat Membru biex tindika, skont il-liġijiet u r-regolamenti nazzjonali, li entità industrijali jew entità oħra hija kapaċi tipproteġi IKUE fil-livell CONFIDENTIEL UE/EU CONFIDENTIAL jew SECRET UE/EU SECRET jew l-ekwivalenti tiegħu fil-faċilitajiet tagħha. Prova tal-għoti tal-ASF għandha tiġi ppreżentata lill-Parlament Ewropew, bħala l-awtorità kontraenti, qabel ma kuntrattur jew subkuntrattur jew kuntrattur jew subkuntrattur potenzjali jkun jista' jingħata aċċess għal IKUE. ASF għandha: tevalwa l-integrità tal-entità industrijali jew entità oħra; tevalwa s-sjieda, il-kontroll u/jew kwalunkwe potenzjal għal influwenza mhux xierqa li tista' tiġi kkunsidrata bħala riskju għas-sigurtà; tivverifika li l-entità industrijali jew kwalunkwe entità oħra tkun stabbilixxiet sistema ta' sigurtà fil-faċilità tagħha li tkopri l-miżuri ta' sigurtà kollha meħtieġa għall-protezzjoni tal-informazzjoni jew materjal fil-livell CONFIDENTIEL UE/EU CONFIDENTIAL jew SECRET UE/EU SECRET skont ir-rekwiżiti stabbiliti f'din id-Deċiżjoni; tivverifika li l-istatus ta' sigurtà tad-diriġenza, il-proprjetarji u l-impjegati li jkunu meħtieġa li jkollhom aċċess għal informazzjoni klassifikata fil-livell CONFIDENTIEL UE/EU CONFIDENTIAL jew SECRET UE/EU SECRET tkun ġiet stabbilita skont ir-rekwiżiti stabbiliti f'din id-Deċiżjoni; u tivverifika li l-entità industrijali jew kwalunkwe entità oħra tkun ħatret Uffiċjal ta' Sigurtà tal-Faċilità li jkun responsabbli quddiem id-diriġenza tagħhom għall-infurzar tal-obbligi ta' sigurtà fit-tali entità. Fejn rilevanti, il-Parlament Ewropew, bħala l-awtorità kontraenti, għandu jinnotifika lill-ASN jew awtorità ta' sigurtà kompetenti oħra li hi rikjesta ASF fl-istadju prekuntrattwali jew għall-prestazzjoni tal-kuntratt. ASF jew Approvazzjoni ta' Sigurta' Personali (ASP) għandhom ikunu rikjesti fl-istadju prekuntrattwali fejn informazzjoni kklassifikata fil-livell CONFIDENTIEL UE/EU CONFIDENTIAL jew SECRET UE/EU SECRET għandha tiġi pprovduta matul il-proċess ta' tressiq tal-offerti. L-awtorità kontraenti m'għandhiex tagħti kuntratt ikklassifikat lil offerent preferut sakemm ma tkun irċeviet konferma mill-ASN jew awtorità ta' sigurtà kompetenti oħra tal-Istat Membru fejn il-kuntrattur jew is-subkuntrattur ikkonċernat ikun reġistrat, li, fejn rikjest, tkun inħarġet ASF adatta Kwalunkwe awtorità ta' sigurtà kompetenti oħra li tkun ħarġet ASF għandha tinnotifika lill-Parlament Ewropew bħala awtorità kontraenti dwar kwalunkwe tibdil li jolqot dak l-ASF. Fil-każ ta' subkuntratt, l-awtorità ta' sigurtà kompetenti oħra għandha tiġi informata konsegwentement. L-irtirar ta' ASF mill-ASN rilevanti jew awtorità ta' sigurtà kompetenti oħra għandu jikkostitwixxi raġuni biżżejjed biex il-Parlament Ewropew, bħala l-awtorità kontraenti, itemm kuntratt ikklassifikat jew jeskludi offerent mill-kompetizzjoni. Meta tingħata informazzjoni kklassifikata lil offerenti potenzjali fl-istadju prekuntrattwali, l-istedina biex jitfa' offerta għandu jkun fiha dispożizzjoni li tobbliga lil kwalunkwe minnhom li jonqos milli jitfa' offerta jew li ma jintgħażilx, biex jirritorna d-dokumenti klassifikati kollha f'perijodu speċifikat. Ladarba kuntratt jew subkuntratt ikklassifikat ikun ingħata, il-Parlament Ewropew, bħala l-awtorità kontraenti, għandu jinnotifika lill-ASN tal-kuntrattur jew subkuntrattur u/jew kwalunkwe awtorità ta' sigurtà kompetenti oħra dwar id-dispożizzjonijiet ta' sigurtà tal-kuntratt ikklassifikat. Hekk kif jintemm il-kuntratt, il-Parlament Ewropew, bħala l-awtorità kontraenti (u/jew l-awtorità ta' sigurtà kompetenti, kif adatt, fil-każ ta' subkuntratt), għandhom minnufih jinnotifikaw lill-ASN jew kwalunkwe awtorità ta' sigurtà kompetenti oħra tal-Istat Membru fejn il-kuntrattur jew is-subkuntrattur ikun reġistrat. Bħala regola ġenerali, il-kuntrattur jew is-subkuntrattur għandu jkun rikjest hekk kif jintemm il-kuntratt jew is-subkuntratt ikklassifikat, biex jirritorna kwalunkwe informazzjoni kklassifikata li jkollu fil-pussess tiegħu lill-awtorità kontraenti,. Għandhom jiġu stabbiliti dispożizzjonijiet speċifiċi fis-SAL għall-qrid tal-informazzjoni kklassifikata matul il-prestazzjoni tal-kuntratt jew meta jintemm. Meta l-kuntrattur jew is-subkuntrattur ikunu awtorizzati jżommu informazzjoni kklassifikata wara li jintemm kuntratt, l-istandards minimi li jinsabu f'din id-Deċiżjoni għandhom jkomplu japplikaw u l-kunfidenzjalità tal-IKUE għandha tiġi protetta mill-kuntrattur jew is-subkuntrattur. Il-kundizzjonijiet li taħthom kuntrattur jista' joħroġ subkuntratt għandhom ikunu definiti fis-sejħiet għal offerti u fil-kuntratt. Kuntrattur għandu jikseb permess mill-Parlament Ewropew, bħala l-awtorità kontraenti, qabel ma joħroġ subkuntratt għal kwalunkwe parti ta' kuntratt klassifikat. L-ebda subkuntratt ma jista' jingħata lil entitajiet industrijali jew oħrajn reġistrati fi Stat Terz li ma jkunx ikkonkluda ftehim dwar is-sigurtà tal-informazzjoni mal-Unjoni. Il-kuntrattur għandu jkun responsabbli biex jiżgura li l-attivitajiet subkuntrattwali kollha jitwettqu skont l-istandards minimi stabbiliti f'din id-Deċiżjoni u m'għandux jipprovdi IKUE lil subkuntrattur mingħajr il-kunsens bil-miktub minn qabel tal-awtorità kontraenti. Fir-rigward tal-informazzjoni kklassifikata maħluqa jew ittrattata mill-kuntrattur jew is-subkuntrattur, id-drittijiet mogħtija lill-oriġinatur għandhom jiġu eżerċitati mill-awtorità kontraenti. Meta l-Parlament Ewropew, il-kuntratturi jew is-subkuntratturi jirrikjedu aċċess għal informazzjoni klassifikata fil-livell CONFIDENTIEL UE/EU CONFIDENTIAL jew SECRET UE/EU SECRET fil-bini ta' xulxin għall-prestazzjoni ta' kuntratt ikklassifikat, iż-żjajjar għandhom jiġu organizzati b'mod konġunt mal-ASN jew kwalunkwe awtorità ta' sigurtà kompetenti oħra kkonċernata. Madankollu, fil-kuntest ta' proġetti speċifiċi, l-ASN jistgħu wkoll jaqblu fuq proċedura li biha t-tali żjarat ikunu jistgħu jiġu organizzati direttament. Għal aċċess għal informazzjoni kklassifikata relatata mal-kuntratt tal-Parlament Ewropew, il-viżitaturi kollha għandu jkollhom PSC xierqa u jkollhom ħtieġa li jkunu jafu din l-informazzjoni. Il-viżitaturi għandhom jingħataw aċċess biss għall-informazzjoni kklassifikata relatata mal-fini taż-żjara. Fir-rigward tat-trażmissjoni ta' informazzjoni kklassifikata b'mezzi elettroniċi, għandhom japplikaw id-dispożizzjonijiet rilevanti tal-Avviż ta' Sigurtà 3. Fir-rigward tat-trasport ta' informazzjoni kklassifikata, għandhom japplikaw id-dispożizzjonijiet rilevanti tal-Avviż ta' Sigurtà 4 u l-istruzzjonijiet ta' trattament rilevanti. Għat-trasport ta' materjal ikklassifikat bħala merkanzija, għandhom japplikaw il-prinċipji li ġejjin meta jkunu qed jiġu ddeterminati l-arranġamenti ta' sigurtà: is-sigurtà għandha tkun assigurata fl-istadji kollha matul it-trasport, mill-punt ta' oriġini sad-destinazzjoni finali; il-grad ta' protezzjoni mogħti lil kunsinna għandu jiġi ddeterminat mill-ogħla livell ta' klassifikazzjoni tal-materjal li jkun jinsab fiha; għandha tinkiseb ASF fil-livell adatt għall-kumpaniji li jipprovdu t-trasport. Fit-tali każijiet, il-persunal li jittratta l-kunsinna għandu jkollu awtorizzazzjoni ta' sigurtà skont l-Anness I; qabel ma jsir kwalunkwe ċaqliq transkonfinali ta' materjal ikklassifikat fil-livell CONFIDENTIEL UE/EU CONFIDENTIAL jew bħala SECRET UE/EU SECRET jew l-ekwivalenti tiegħu, għandu jitfassal pjan ta' trasport mill-konsenjatur u jiġi approvat mis-Segretarju Ġenerali; sa fejn ikun possibbli, il-vjaġġi għandhom ikunu minn punt sa punt u għandhom jintemmu fl-iqsar żmien li ċ-ċirkostanzi jippermettu; kull meta jkun possibbli, ir-rotot għandhom jgħaddu mill-Istati Membri. It-trasferiment ta' informazzjoni kklassifikati lill-kuntratturi u lis-subkuntratturi li jinsabu fi Stati terzi għandu jsir skont il-miżuri ta' sigurtà maqbulin bejn il-Parlament Ewropew, bħala l-awtorità kontraenti, u l-Istat terz ikkonċernat li fih il-kuntrattur ikun reġistrat. Skont kif ikun xieraq, flimkien mal-ASN tal-Istat Membru kkonċernat, il-Parlament Ewropew, bħala l-awtorità kontraenti, għandu jkun intitolat jagħmel żjarat fil-faċilitajiet tal-kuntrattur/tas-subkuntrattur abbażi ta' dispożizzjonijiet kuntrattwali sabiex jivverifika li jkunu ġew stabbiliti l-miżuri ta' sigurtà rilevanti għall-protezzjoni tal-IKUE fil-livell RESTREINT UE/EU RESTRICTED kif rikjest taħt il-kuntratt. Sal-livell li jkun meħtieġ mil-liġijiet u r-regolamenti nazzjonali, l-ASN jew kwalunkwe awtorità ta' sigurtà kompetenti oħra għandhom jiġu nnotifikati mill-Parlament Ewropew, bħala l-awtorità kontraenti, dwar il-kuntratti jew is-subkuntratti li jkun fihom informazzjoni kklassifikata fil-livell RESTREINT UE/EU RESTRICTED. ASF jew PSC għal kuntratturi jew subkuntratturi u l-persunal tagħhom m'għandhomx ikunu rikjesti għall-kuntratti mogħtija mill-Parlament Ewropew li jkun fihom informazzjoni kklassifikata fil-livell RESTREINT UE/EU RESTRICTED. Il-Parlament Ewropew, bħala l-awtorità kontraenti, għandu jeżamina t-tweġibiet għas-sejħiet għal offerti għal kuntratti li jirrikjedu aċċess għal informazzjoni kklassifikata fil-livell RESTREINT UE/EU RESTRICTED, minkejja kwalunkwe rekwiżiti relatati ma' ASF jew PSC li jista' jeżisti taħt il-liġijiet u r-regolamenti nazzjonali. Il-kundizzjonijiet li taħthom kuntrattur jista' joħroġ subkuntratt għandhom ikunu definiti fis-sejħa għal offerti u fil-kuntratt. Meta kuntratt ikun jinvolvi t-trattament ta' informazzjoni kklassifikata fil-livell RESTREINT UE/EU RESTRICTED f'SKI operati minn kuntrattur, il-Parlament Ewropew, bħala l-awtorità kontraenti, għandu jiżgura li l-kuntratt jew kwalunkwe subkuntratt jispeċifikaw ir-rekwiżiti tekniċi u amministrattivi meħtieħġa rigward l-akkreditament tas-SKI proporzjonati mar-riskju vvalutat, waqt li jitqiesu l-fatturi rilevanti kollha. L-ambitu tal-akkreditament tat-tali SKI għndu jkun maqbul bejn l-awtorità kontraenti u l-ASN rilevanti. Ksur ta' sigurtà jseħħ bħala r-riżultat ta' att jew ommissjoni kontra din id-Deċiżjoni li jista' jipperikola jew jikkoprometti l-informazzjoni kunfidenzjali. L-informazzjoni kunfidenzjali tkun ġiet kompromessa meta tkun kompletament jew parzjalment ġiet f'idejn persuni mhux awtorizzati, i.e. persuni li la jkollhom l-awtorizzazzjoni ta' sigurtà xierqa u lanqas il-ħtieġa neċessarja li jkunu jafuha, jew jekk teżisti l-probabilità li jkun seħħ avveniment ta' dan it-tip. L-informazzjoni kunfidenzjali tista' tiġi kompromessa b'riżultat ta' traskuraġni, negliġenza jew indiskrezzjoni, kif ukoll mill-attivitajiet tas-servizzi li l-objettiv tagħhom hi l-Unjoni jew minn organizzazzjonijiet sovversivi. Fil-każ li s-Segretarju Ġenerali jiskopri jew jiġi informat dwar ksur pruvat jew suspettat ta' sigurtà, telf jew kompromess relatati ma' informazzjoni kunfidenzjali, għandu: jistabbilixxi l-fatti; jivvaluta u jimminimizza l-ħsara li tkun saret; jieħu azzjoni għall-prevenzjoni ta' rikorrenza; jinnotifika lill-awtorità kompetenti tal-parti terza jew l-Istat Membru li jkun oriġina jew għadda l-informazzjoni kunfidenzjali. Meta l-każ jikkonċerna Membru tal-Parlament Ewropew, is-Segretarju Ġenerali għandu jaġixxi flimkien mal-President tal-Parlament. Jekk l-informazzjoni tkun waslet mingħand istituzzjoni oħra tal-Unjoni, is-Segretarju Ġenerali għandu jaġixxi f'konformità mal-miżuri ta' sigurtà xierqa għal informazzjoni kklassifikata u l-arranġamenti stabbiliti imniżżla skont il-Ftehim Qafas mal-Kummissjoni jew il-Ftehim Interistituzzjonali mal-Kunsill. Kull min hu rikjest jittratta informazzjoni kunfidenzjali għandu jiġi mgħarraf bir-reqqa dwar il-proċeduri ta' sigurtà, il-perikli ta' konverżazzjoni indiskreta u r-relazzjonijiet tiegħu mal-midja, u għandu, fejn ikun xieraq, jiffirma dikjarazzjoni li mhux se jiżvela l-kontenut tal-informazzjoni kunfidenzjali lil terzi persuni, li se jirrispetta l-obbligi ta' protezzjoni ta' informazzjoni kklassifikata u li jirrikonoxxi l-konsegwenzi jekk dan ma jirnexxilux jagħmlu. L-aċċess għal jew l-użu ta' informazzjoni kklassifikata minn persuna li ma tkunx ġiet mgħarrfa u li ma tkunx iffirmat id-dikjarazzjoni korrispondenti għandha titqies bħala ksur ta' sigurtà. Membri tal-Parlament Ewropew, uffiċjal tal-parlament jew impjegati oħra tal-Parlament li jaħdmu għall-gruppi politiċi jew il-kuntratturi għandhom jirrapportaċ minnufih lis-Segretarju Ġenerali kwalunkwe ksur tas-sigurtà, telf jew kompromess ta' informazzjoni kunfidenzjali li jistgħu jiġu għall-attenzjoni tagħhom. Kwalunkwe persuna responsabbli li kkompromettiet informazzjoni kunfidenzjali għandha tkun soġġetta għal azzjoni dixxiplinari b'konformita' mar-regoli u r-regolamenti rilevanti. Azzjoni ta' dan it-tip għandha tkun bla ħsara għal kull azzjoni ġuridika li tista' ssir b'konformita' mad-dritt applikabbli. Bla ħsara għal kull azzjoni ġuridika oħra, il-ksur imwettaq minn uffiċjali tal-Parlament u minn impjegati oħra tal-Parlament li jaħdmu għall-gruppi politiċi għandu jinvolvi l-applikazzjoni tal-proċeduri u l-pieni previsti fit-Titolu VI tar-Regolamenti tal-Persunal. Bla ħsara għal kull azzjoni ġuridika oħra, il-ksur imwettaq mill-Membri tal-Parlament Ewropew għandu jiġi pproċessat b'konformita' mal-Artikolu 9(2) u l-Artikoli 152, 153 u 154 tar-Regoli ta' Proċedura tal-Parlament.
Extracted from C_096_2014.html